**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Απριλίου 2021, ημέρα Πέμπτη και ώρα 13.50΄, στην Αίθουσα **Γερουσίας** του Μεγάρου της Βουλής,συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου της, κ. Μάξιμου Χαρακόπουλου, και της Αντιπροέδρου της, κυρίας Άννας-Μάνη Παπαδημητρίου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εσωτερικών «Άρση περιορισμών για την εγγραφή στους ειδικούς εκλογικούς καταλόγους εκλογέων εξωτερικού».

Στη συνεδρίαση παρέστησαν ο Υπουργός Εσωτερικών, κ. Μαυρουδής (Μάκης) Βορίδης, ο Αναπληρωτής Υπουργός Εσωτερικών, κ. Στυλιανός Πέτσας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Δούνια Παναγιώτα (Νόνη), Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κυρανάκης Κωνσταντίνος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Ζαχαριάδης Κωνσταντίνος, Καλαματιανός Διονύσιος – Χαράλαμπος, Αμανατίδης Ιωάννης, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Κατρούγκαλος Γεώργιος, Ραγκούσης Ιωάννης, Σπίρτζης Χρήστος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Γκιόκας Ιωάννης, Κανέλλη Γαρυφαλλιά (Λιάνα), Δελής Ιωάννης, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι καλησπέρα. Η καθυστέρηση στην έναρξη της συνεδριάσεως οφείλεται σε τεχνικό πρόβλημα με την ηλεκτρονική υποστήριξη των εργασιών της Επιτροπής μας.

Να πω, για την οργάνωση των επόμενων συνεδριάσεων, ότι επειδή διατυπώθηκε το αίτημα και είναι εύλογο, να είναι κοινές οι συνεδριάσεις με την Επιτροπή Αποδήμου Ελληνισμού, οι επόμενες συνεδριάσεις θα οριστούν από τον Πρόεδρο της Βουλής με βάση και το αίτημα που διατυπώθηκε από το Κίνημα Αλλαγής να υπάρχει ικανός χρόνος στους εκπροσώπους των ομογενών, του Απόδημου Ελληνισμού, να μελετήσουν το νομοσχέδιο και τις τοποθετήσεις των Εισηγητών και των Ειδικών Αγορητών των κομμάτων, προκειμένου να συμμετέχουν με δημιουργικές προτάσεις και παρατηρήσεις.

Και με δεδομένο, επίσης, ότι είναι «πιεστικό» το πρόγραμμα εργασιών και της Επιτροπής μας και της Βουλής την επόμενη εβδομάδα, πριν τη διακοπή των εργασιών της Ολομέλειας για την εορτή του Πάσχα, καθώς αύριο θα εισαχθεί στην Επιτροπή μας νομοσχέδιο του Υπουργείου Δικαιοσύνης για τους «Κώδικες των δικαστικών υπαλλήλων», νομίζω ότι οι επόμενες κοινές συνεδριάσεις, μάλλον θα πάνε για μετά το Πάσχα.

Κατά τη διάρκεια, επίσης, των Εισηγήσεων, θα μπορούσαμε να έχουμε γραπτά τις προτάσεις των φορέων. Τον λόγο έχει η κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Ίσως, εκ περισσού, βεβαίως, εμείς διατυπώσαμε το αίτημα, διότι από ό,τι καταλαβαίνω, μάλλον, ούτως ή άλλως, στην Ολομέλεια δεν θα φτάναμε σε καμιά περίπτωση, συνεδριάζοντας οι Επιτροπές και πριν το Πάσχα. Συνεπώς, μοιραία, θα έπρεπε να διακοπεί η διαδικασία αυτή. Θα μπορούσε κανείς, λοιπόν, να πει ότι και για την ενότητα της διαδικασίας, για να έχουμε μια διαμορφωμένη και πλήρη άποψη μεταξύ της πρώτης και της τελευταίας ανάγνωσης και κυρίως της ακρόασης των φορέων, προσπερνάω, όμως, αυτό, κύριε Πρόεδρε, για να πω και στους συναδέλφους, κυρίως αυτοί οι οποίοι παρίσταντο την προηγούμενη φορά που έγινε η διαδικασία, θυμάστε και προκύπτει και από τα πρακτικά - εγώ έχω μαζί μου και κάποια από αυτά, αν κάποιοι συνάδελφοι θέλουν να ρίξουν μια ματιά σε αυτά - ότι είχαμε ένα σοβαρό ζήτημα με τους φορείς, οι οποίοι παραπονέθηκαν ότι δεν είχαν τον απαραίτητο χρόνο για να έρθουν όλοι, ότι ήταν σε διαφορετικές πόλεις πολλές φορές, σύλλογοι, ομοσπονδίες και ήθελαν μεταξύ τους να συνεννοηθούν, το θυμάστε, φαντάζομαι και εσείς, κύριε Πρόεδρε. Παρά τις φιλότιμες προσπάθειες του Προεδρείου και της Επιτροπής ολόκληρης να καλέσουμε και λοιπά, δεν καταφέραμε ούτε να έχουμε τον αριθμό που θέλαμε, αλλά δεν καταφέραμε να έχουμε και μία συμμετοχή τιμής, εγώ την ονομάζω, να τιμήσουμε τους ανθρώπους αυτούς που ήθελαν να ακουστούν. Τώρα, έχουμε και τις συνθήκες της Πανδημίας και, βεβαίως, διαδικτυακά θα γίνει όλο αυτό, αλλά θα πρέπει να συντονίσουμε κάποια πράγματα ακόμα περισσότερο. Με αυτά τα δεδομένα, λοιπόν, εκτιμώ ότι θα πρέπει να μας δοθεί ο απαραίτητος χρόνος, κύριε Πρόεδρε, προκειμένου να συντονιστεί όλοι οι φορείς να έρθουν και αν χρειάζεται και μία συνεδρίαση ακόμη και αυτό, το Προεδρείο σας να το μεριμνήσει για να ακουστούν εδώ. Θεωρώ ότι για αυτούς γίνεται όλος ο λόγος, αυτοί πρέπει να είναι εδώ.

Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κύριος Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Κύριε Πρόεδρε, θέλω να επισημάνω το εξής, που, κατά τη γνώμη μου, αποτελεί παραβίαση του Κανονισμού της Βουλής. Η ίδια η διαδικασία, κατά τη γνώμη μας, δεν έχει ως σκοπό την παραγωγή νόμου, αλλά την παραγωγή εντυπώσεων. Είναι ένα επικοινωνιακό «πυροτέχνημα» της Κυβέρνησης. Αυτά θα τα πούμε επί της ουσίας. Η προχειρότητα, όμως, της οργάνωσης της συζήτησης προκύπτει από το γεγονός ότι το αυτονόητο ζήτημα της πρόσκλησης της Επιτροπής Αποδήμου για κοινή συνεδρίαση γίνεται όταν έχουμε ήδη ξεκινήσει τη διαδικασία. Άρα, με αυτό τον τρόπο, άλλο Σώμα θα ξεκινήσει να συζητά το νομοσχέδιο και άλλο θα καταλήξει να τοποθετηθεί επ’ αυτού όταν θα φθάσουμε στην ώρα της ψηφοφορίας. Αυτό, προφανώς, είναι ανεπίτρεπτο, γιατί οι συνάδελφοι της Επιτροπής Απόδημου Ελληνισμού δεν θα έχουν πλήρη εικόνα των όσων θα έχουν διαμειφθεί. Το σημειώνω απλώς για να δείξω ότι είναι ένα από τα «πλημμελήματα» της διαδικασίας που δείχνει μία κυβερνητική σπουδή που «παρέσυρε» και την κοινοβουλευτική πλειοψηφία σε μια διαδικασία που προσβάλλει και τη Δημοκρατία και τον Κοινοβουλευτισμό.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κύριος Γκιόκας.

**ΙΩΑΝΝΗΣ ΓΚΙΟΚΑΣ(Ειδικός Αγορητής του Κ.Κ.Ε.):** Επί της διαδικασίας, και εμείς δεν κατανοούμε το νόημα αυτής της συνεδρίασης και αυτής της συζήτησης. Υπάρχει, όμως, ψηφισμένος, με ευρύτατη πλειοψηφία, πριν ενάμιση χρόνο ακριβώς, αυτός ο νόμος είναι σε ισχύ. Μάλιστα, αυτός ο νόμος εφαρμόζεται μέσω και των προβλέψεων που έχει και μέσω της ειδικής πλατφόρμας εγγραφής των Ελλήνων Αποδήμων του εξωτερικού και εκκρεμεί η συγκρότηση, η συνεδρίαση, μάλλον, γιατί έχει συγκροτηθεί πέρυσι τον Αύγουστο, η συνεδρίαση της Διακομματικής Επιτροπής για τον έλεγχο αυτής της διαδικασίας και αυτό δεν έχει γίνει με ευθύνη του Υπουργείου Εσωτερικών.

 Άρα, έχουμε ψηφισμένο νόμο. Έχουμε νόμο που πρέπει να ελεγχθεί η εφαρμογή του με βάση τη Διακομματική Επιτροπή. Η νομοθετική πρωτοβουλία της Κυβέρνησης δεν έχει κανένα αντίκτυπο. Με βάση την εκφρασμένη πλέον τοποθέτηση των κομμάτων, δεν μπορεί να συγκεντρώσει τις απαιτούμενες 200 ψήφους. Επομένως, τίθεται το ερώτημα ποιο είναι το νόημα αυτής της συζήτησης. Η πολιτική προτεραιότητα του Υπουργείου Εσωτερικών εν μέσω πανδημίας είναι να στήσει ένα τέτοιο σόου επικοινωνιακό με αφορμή και τις δηλώσεις της κυρίας Τζάκρη που «έδωσε την πάσα» στη Νέα Δημοκρατία; Αυτό συζητάμε; Αν συζητάμε αυτό, θεωρούμε ότι δεν έχει κανένα απολύτως νόημα. Μπορούμε με μία συνεδρίαση στην Επιτροπή και μία συνεδρίαση στην Ολομέλεια και αν θέλετε μπορεί να γίνει συζήτηση με τους εκπροσώπους της Ομογένειας στο πλαίσιο της Επιτροπής Απόδημου Ελληνισμού ή και στην συνεδρίαση της Επιτροπής.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Κουμουτσάκος.

 **ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Πλειοψηφίας)**: Επί της διαδικασίας και επί των παρατηρήσεων των συναδέλφων. Πρώτη επισήμανση του κυρίου Κατρούγκαλου που ήταν ότι δεν έχει νόημα αυτή η συζήτηση. Ακυρώνει με το «καλημέρα» το αρμόδιο στέλεχος του κόμματός του που άλλαξε με τις δηλώσεις της και όχι σε ένα οποιοδήποτε μέσο, αλλά στο εμβληματικό και ιστορικό έντυπο του «Εθνικού Κήρυκα», στο forum εκείνο το οποίο απευθύνεται κανείς στον απανταχού ελληνισμό και στο μεγαλύτερο κομμάτι του στις ΗΠΑ, που πρότεινε με σαφήνεια την κατάργηση όποιων περιορισμών είχε περιλάβει ο νόμος του 2019. Επομένως, η Κυβέρνηση ευαισθητοποιούμενη σε μία σαφή θέση αρμοδίου βουλευτού και της αντιπολίτευσης σπεύδει, διαπιστώνοντας ότι υπάρχει σοβαρή πιθανότητα μεταβολής του συσχετισμού των κοινοβουλευτικών δυνάμεων, να φέρει αυτό που πάντα πίστευε η ίδια. Επομένως, κάνει λάθος ο κ. Κατρούγκαλος να προκαταλαμβάνει το αποτέλεσμα μιας συζήτησης λέγοντας ότι δεν χρειάζεται καθόλου.

 Στη δεύτερη επισήμανσή του ότι πρόχειρα σπεύδει η Επιτροπή να συζητήσει την κυβερνητική πρωτοβουλία, η απάντηση είναι η εξής. Δεν υπήρχε βεβαιότητα ότι θα συμφωνήσουμε επί της διαδικασίας και της πρόσκλησης των φορέων του Αποδήμου Ελληνισμού προκειμένου τότε να διαμορφωθούν συνθήκες κοινών συνεδριάσεων με την Επιτροπή Αποδήμου Ελληνισμού. Εδώ θα αποφασίσουμε και εφόσον συμφωνούμε ότι καλούμε φορείς, τότε έρχεται η απαραίτητη ανάγκη να συνεδριάζουν από κοινού δύο επιτροπές. Αλλά ότι θα συμφωνήσουμε στην πρόσκληση των φορέων, δεν ήταν γνωστό εκ των προτέρων.

 Εμείς, κύριε Πρόεδρε, πιστεύουμε ότι αυτή η συζήτηση είναι σοβαρή και γι’ αυτό πρέπει να δώσουμε το αναγκαίο βάθος και την διάρκεια που χρειάζεται. Διότι εδώ θα αποφασίσουμε ή δεν θα αποφασίσουμε με ευθύνη κάποιων να ανοίξουμε μία διαρκή εκκρεμότητα σχεδόν μισού αιώνα από τη στιγμή που πρώτα υπάρχει διάταξη στο Σύνταγμα 75, δίνοντας σε όλους τους απόδημους Έλληνες, τους εκτός συνόρου Έλληνες, δηλαδή την άλλη Ελλάδα πέραν της Ελλάδος, το δικαίωμα να συμμετέχουν στη δημοκρατική λειτουργία και να συνδιαρμορφώνουν την πορεία του έθνους. Αυτό τελικά κρίνεται εδώ. Θα πούμε ναι ή όχι σε αυτό;

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Θα ήθελα να πω, επειδή τα περισσότερα ζητήματα που ετέθησαν είναι πολιτικά, ότι δεν βρισκόμαστε σε κανονιστική αταξία. Οι Ειδικές Επιτροπές δεν νομοθετούν, αλλά γνωμοδοτούν. Όπως βλέπω στον Κανονισμό, «κάθε Ειδική Μόνιμη Επιτροπή μπορεί, κατά την επεξεργασία νομοσχεδίου ή πρότασης νόμου από την αρμόδια κοινοβουλευτική Επιτροπή και μέχρι τη β΄ ανάγνωση των άρθρων, να διατυπώνει γνώμη για θέμα ιδιαίτερης σημασίας του οικείου νομοσχεδίου ή προτάσεως το οποίο εμπίπτει στην αρμοδιότητά της».

Εμείς, με την ευαισθησία που μας διακρίνει, από τη στιγμή που ετέθη το ζήτημα, έχουμε όλη την καλή διάθεση οι επόμενες συνεδριάσεις να είναι κοινές και να λάβουν τον λόγο και οι συμμετέχοντες στην Επιτροπή Απόδημου Ελληνισμού να διατυπώσουν τις προτάσεις τους και να συμβάλουν στην επεξεργασία του σχεδίου νόμου.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Απλώς, για να είναι σαφές τι είπα, είπα ότι δεν είναι νομικά αποδεκτό άλλο όργανο να ξεκινά μια διαδικασία, γνωμοδοτική, όπως είναι πράγματι, κατά το Σύνταγμα μπορεί να είναι και αποφασιστική, αλλά έχει κατά τη συνταγματική πρακτική ουσιαστικά χαρακτήρα πρότασης η γνώμη της Επιτροπής.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Εάν επιμείνετε, μπορούμε να μην κάνουμε κοινή συνεδρίαση και να νομοθετήσουμε μόνοι μας, όπως λέει ο Κανονισμός. Ό,τι νομίζετε.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Άλλο λέω. Δεν αρνούμαι, λοιπόν, ότι έχει κατ’ αρχήν γνωμοδοτικό χαρακτήρα η Επιτροπή. Το όργανο, όμως, που γνωμοδοτεί, πρέπει να είναι το ίδιο από την αρχή ως το τέλος της διαδικασίας. Δεν νοείται άλλο όργανο να ξεκινά και άλλο να καταλήγει.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Εμείς κάνουμε αποδεκτή την πρόταση που διατυπώθηκε κυρίως από συναδέλφους της Αξιωματικής Αντιπολίτευσης και γι’ αυτό η πρόταση είναι να προχωρήσουμε σε κοινές συνεδριάσεις. Μπορούν και από τα πρακτικά, άλλωστε οι συνάδελφοι να ενημερωθούν.

Τον λόγο έχει ο κ. Υπουργός.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Ευχαριστώ πολύ, κύριε Πρόεδρε. Πράγματι, δεν θα έπαιρνα τον λόγο, γιατί κανονικά η συζήτηση αυτή, στη φάση που βρίσκεται, είναι απλώς μια συζήτηση οργανωτική, της διαδικασίας, αλλά επειδή ακούστηκαν πολιτικές παρατηρήσεις και πολιτικές εκτιμήσεις για τον σκοπό αυτής της διαδικασίας, αλλά και προβλέψεις για την έκβασή της, κύριε Γκιόκα, κοιτάξτε, θα σας πω το εξής. Μπορεί να εικάζετε τώρα, μετά όμως από τρεις μέρες από την ανάληψη της νομοθετικής μας πρωτοβουλίας, ότι αυτή η νομοθετική πρωτοβουλία δεν θα γίνει δεκτή με τις ψήφους που απαιτείται από το Κοινοβούλιο. Το εικάζετε τώρα. Τη Δευτέρα, όμως, δεν μπορούσατε να το εικάσετε αυτό. Γιατί; Γιατί, από πολύ επίσημα χείλη από την πλευρά του ΣΥΡΙΖΑ, ακούσαμε ότι είναι προσβλητικοί οι περιορισμοί, ότι πρέπει να καταργηθούν, ότι ο ΣΥΡΙΖΑ αγωνίζεται τώρα για να καταργηθούν οι περιορισμοί στο δικαίωμα ψήφου των Αποδήμων και στη διευκόλυνσή τους, ότι θα το καταργήσει μόλις γίνει κυβέρνηση. Αυτά ακούσαμε τη Δευτέρα. Έτσι δεν είναι; Τα ακούσαμε μαζί. Και εσείς τα ακούσατε, δεν τα άκουσα μόνος μου.

Άρα, λοιπόν, έχει μια σημασία να ακούσουμε με καθαρό τρόπο –τεράστια πολιτική σημασία έχει- τις θέσεις των πολιτικών κομμάτων επί του ζητήματος που θέτει η νομοθετική πρωτοβουλία της Κυβέρνησης. Δεν είναι ήσσονος σημασίας, είναι κεντρικής σημασίας. Να υπάρχουν οι περιορισμοί ή να μην υπάρχουν οι περιορισμοί, αυτοί που χαρακτηρίστηκαν από την κυρία Τζάκρη ως «υποτιμητικοί και προσβλητικοί» και εγώ συμφωνώ. Ναι, προϊόν συμβιβασμού, αλλά, ναι, προϊόν συμβιβασμού που υποτιμά. Οδηγηθήκαμε σε αυτό, γιατί δεν είχαμε άλλη λύση, μάλιστα, αλλά δεν είναι δική μας η ευθύνη αυτή.

Άρα, λοιπόν, ερχόμαστε εδώ να τα ξεκαθαρίσουμε. Να πάρει ο καθένας την ευθύνη του και να τοποθετηθεί -εγώ αυτό θα παρακαλούσα- κατά την κρίση του ο καθένας φυσικά, να τοποθετηθούν οι πολιτικές δυνάμεις, αλλά προσέξτε, κύριε Γκιόκα, με καθαρό τρόπο. Όχι και έτσι και αλλιώς και αλλιώτικα. Όχι εδώ λέμε το α΄, αλλού λέμε το β΄.

**ΙΩΑΝΝΗΣ ΓΚΙΟΚΑΣ (Ειδικός Αγορητής του Κ.Κ.Ε.):** Εμείς λέμε παντού το α΄.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Εσείς παντού λέτε το α΄. Ο ΣΥΡΙΖΑ αλλού λέει το α΄ και αλλού λέει το β΄.

Άρα, λοιπόν, εδώ είναι ευκαιρία όλες οι πολιτικές δυνάμεις πάνω στο ζήτημα να τοποθετηθούν και, αν μου επιτρέπετε, ως προς το διαδικαστικό μέρος που έθεσε ο κ. Κατρούγκαλος, νομίζω το αποσαφήνισε ο κ. Πρόεδρος. Κύριε Πρόεδρε, το αποσαφηνίσατε με πολύ καθαρό τρόπο. Η συμμετοχή της Επιτροπής Αποδήμου Ελληνισμού δεν αλλάζει τον χαρακτήρα της Επιτροπής Δημόσιας Διοίκησης, Δημόσιας Τάξης και Δικαιοσύνης, ως του μόνου Σώματος που μπορεί να αποφασίσει με την ψήφο του –η Επιτροπή Δημόσιας Διοίκησης, Δημόσιας Τάξης και Δικαιοσύνης- για το νομοσχέδιο. Η συμμετοχή και συναδέλφων, επομένως, η διεύρυνση, δηλαδή, της συνεδρίασης με τη συμμετοχή και συναδέλφων από την Επιτροπή Απόδημου Ελληνισμού, έχει μόνο το νόημα ότι ακούμε και τους συναδέλφους, αλλά ως εκεί πάει. Δεν πηγαίνει κάπου διαφορετικά. Δεν αλλάζει ο χαρακτήρας. Δεν μετατρέπεται η συνεδρίαση σε γνωμοδοτική. Είναι νομοθετική εργασία αυτό που κάνουμε.

 Όπως ξέρετε, η Επιτροπή Αποδήμων δεν έχει νομοθετικές αρμοδιότητες. Η Επιτροπή Εσωτερικών έχει νομοθετικές αρμοδιότητες και αυτές θα ασκήσει.

 Εγώ, απλώς, και κλείνω κύριε Πρόεδρε, θέλω να ευχηθώ, στην κρίση είναι των πολιτικών δυνάμεων αυτό, σε ένα αίτημα διακαές και έντονο και δίκαιο, θα προσθέσω εγώ, των Ελλήνων κατοίκων του εξωτερικού να τοποθετηθούν οι πολιτικές δυνάμεις, να πουν αν έχουν κάτι πρόσθετο να πουν, να πουν αν από την θέση τους, την αρχική, έχουν μετακινηθεί και να αποσαφηνίσουν, με καθαρό τρόπο, αν είναι δυνατόν και εγγράφως να τοποθετηθούν, να το δούμε, δηλαδή, διατυπωμένο, το ποια είναι η θέση για το πώς πρέπει να πάνε τα πράγματα και πως μπορούμε να ικανοποιήσουμε αυτό το δίκαιο αίτημα των κατοίκων του εξωτερικού. Εγώ θα πω και την συνταγματική μας υποχρέωση να διασφαλίζουμε το εκλογικό τους δικαίωμα. Ευχαριστώ.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Κατρούγκαλος για ένα λεπτό.

 **ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Τοποθετήθηκε ως προς την δική μας θέση ο κ. Υπουργός και οφείλω να απαντήσω. Θα έχω, πράγματι, την ευκαιρία να αναπτύξω διεξοδικά, γιατί θεωρώ ότι διαπράττει κοινοβουλευτική απρέπεια και προσβολή προς την Βουλή, φέρνοντας μια πρόταση της οποίας σκοπός δεν είναι να υιοθετηθεί από το Κοινοβούλιο, αλλά να παράξει εντυπώσεις.

 Απαντώ, τώρα, μόνο στον ψευδή ισχυρισμό, μαζί με άλλους που θα ανασκευάσω όταν θα πάρω τον λόγο ως Εισηγητής, στο ότι τη Δευτέρα, τάχα, υπήρχε μια αμφιβολία ως προς την τελική έκβαση της ψηφοφορίας. Τη Δευτέρα, λοιπόν, με τον συνάδελφό μου και Τομεάρχη Εσωτερικών του ΣΥΡΙΖΑ και με την κυρία Τζάκρη, προβήκαμε σε μια κοινή δήλωση αμέσως μόλις ακούσαμε από την τηλεόραση την πρόθεση του κ. Υπουργού να προχωρήσει σε αυτό το επικοινωνιακό πραξικόπημα. Σας διαβάζω, ακριβώς, τι λέει αυτή η δήλωση, που τη Δευτέρα το πρωί ήταν διανεμημένη ήδη στα μέσα μαζικής ενημέρωσης. Διαβάζω ένα μικρό κομμάτι, προφανώς, θα καταθέσω στα πρακτικά. «Ο κ. Βορίδης γνωρίζει πολύ καλά ότι η τροποποίηση του νόμου αυτού απαιτεί 200 ψήφους και αναδιαμόρφωση της ειδικής πλειοψηφίας που επιτεύχθηκε το 2019. Δεν καταθέτει την τροπολογία για λόγους ουσίας, αλλά για λόγους εντυπώσεων». Και αναπτύσσω ένα σκεπτικό που θα το πω και στην συνέχεια.

 Άρα, είναι εντελώς ψευδής ο ισχυρισμός ότι, τάχα, τη Δευτέρα είχαμε μια αβεβαιότητα ως προς την τελική έκβαση της τοποθέτησης των κομμάτων, αυτών που αποτελούσαν και την αρχική μεγάλη πλειοψηφία επί ενός συμβιβασμού που είχε, όμως, ευρύτατη συναίνεση. Ευχαριστώ.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Πριν καλέσω στο βήμα τον Εισηγητή της Πλειοψηφίας, για να παρουσιάσει, επί της αρχής, τις απόψεις του, επιτρέψτε μου, εισαγωγικά, να πω, κυρίες και κύριοι συνάδελφοι, ότι ο απόδημος Ελληνισμός ήταν πάντοτε η μεγάλη εθνική εφεδρεία. Είναι η φωνή της Ελλάδας στο εξωτερικό και «γέφυρα» φιλίας και συνεργασίας με τις χώρες που ζουν. Πολλοί διατηρούν τα ήθη και τις παραδόσεις της πατρίδας εντονότερα από ότι εμείς εδώ. Οι δεσμοί μαζί τους πρέπει να διατηρούνται ισχυροί και αυτό μπορεί να το πετύχει η άμεση συμμετοχή στις εκλογικές διαδικασίες της χώρας. Άλλωστε η σύγχρονη τεχνολογία δίνει την δυνατότητα της άμεσης ενημέρωσης στα όσα συμβαίνουν στη Ελλάδα ανά πάσα στιγμή.

 Οι μεταφορές και οι μετακινήσεις, επίσης, είναι εύκολες, τουλάχιστον προ κορωνοϊού και ελπίζουμε το ίδιο και περισσότεροι να είναι και μόλις λήξει η πανδημία και η επίσκεψη στην πατρίδα μπορεί να γίνει ανά πάσα στιγμή.

 Χωρίς αμφιβολία, μείζον στόχος είναι να διατηρήσουμε τη σχέση με τα τελευταία κύματα των μεταναστών μας, των παιδιών της κρίσης, που ξενιτεύτηκαν για να βρουν εργασία. Αυτούς τους θέλουμε, όχι μόνο να ψηφίζουν, όχι μόνο να έχουν άμεσο λόγο για τα εσωτερικά πράγματα της χώρας, αλλά ει δυνατόν να επιστρέψουν στα πάτρια, να έρθουν οι περισσότεροι πάλι πίσω. Τους έχουμε ανάγκη, γιατί αργοπεθαίνουμε ως χώρα δημογραφικά και γιατί είναι άνθρωποι νέοι, με προσόντα, με ικανότητες και μπορούν να προσφέρουν στην ανασυγκρότηση της οικονομίας.

 Για να δοθεί η δυνατότητα ψήφου στους συμπατριώτες μας εκτός των τειχών είναι αναγκαία η αυξημένη πλειοψηφία των 2/3. Για αυτό και οι προσπάθειες στο παρελθόν, όπως το 2009, δεν ευδοκίμησαν. Η τελευταία, όμως, νομοθετική πρωτοβουλία του 2019 συγκέντρωσε την απαραίτητη πλειοψηφία, αλλά, όπως είδαμε, και τις αντιδράσεις των εκπροσώπων των αποδήμων για τις απαγορευτικές προϋποθέσεις συμμετοχής του στις εκλογές.

 Για να μην υπάρχουν παρανοήσεις, μιλάμε πάντα για όσους είναι εγγεγραμμένοι στους εκλογικούς καταλόγους της χώρας και αν βρεθούν στην Ελλάδα την Κυριακή των εκλογών, μπορούν να ψηφίσουν. Για αυτούς συζητούμε τη δυνατότητα να ψηφίζουν από τον τόπο κατοικίας τους, χωρίς να υποβάλλονται στην ταλαιπωρία των μετακινήσεων.

 Κυρίες και κύριοι συνάδελφοι, όλοι θυμόμαστε το «θρίλερ» στις εκλογές του 2000 και πόσο καθοριστική ήταν, σε εκείνη την εκλογική αναμέτρηση, η δυνατότητα των κομμάτων να μεταφέρουν με ναυλωμένα αεροπλάνα ομογενείς, αλλά και τα ερωτηματικά διαφάνειας για τα οικονομικά τους και τις δυνατότητές τους να οργανώνουν τέτοιες μετακινήσεις. Φοβούμαι, κ. Υπουργέ, ότι η πρόδρομη συζήτηση που ξεκίνησε με την αναγγελία της πρόθεσης της κυβέρνησης να καταθέσει την παρούσα πρόταση νόμου μας προοιωνίζει ότι δύσκολα θα προκύψει, όπως διαφάνηκε σήμερα επίσης, η απαραίτητη συναίνεση για την αναγκαία πλειοψηφία των 2/3. Μακάρι να διαψευστώ.

 Σε κάθε περίπτωση, πιστεύω ότι είναι χρήσιμο να ακουστεί και πάλι στην αρμόδια Επιτροπή της εθνικής αντιπροσωπείας η φωνή των αποδήμων και να διατυπωθούν καθαρά οι θέσεις των κομμάτων και, ίσως, στο μέλλον, να υπάρξουν καλύτερες προϋποθέσεις συναινέσεων και συγκλίσεων.

 Τον λόγο έχει ο κ. Κουμουτσάκος.

 **ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Πλειοψηφίας):** Κύριε Πρόεδρε, κύριε Υπουργέ, κυρίες και κύριοι συνάδελφοι, όπως κατέστη φανερό και από τη συζήτηση επί των διαδικαστικών, η συζήτηση αυτή είναι άκρως πολιτική και ταυτόχρονα ιστορική και θα ανταλλαγούν, θέλω να πιστεύω με σοβαρότητα και ουσία, πολιτικά επιχειρήματα για ένα πολύ σοβαρό ζήτημα.

 Κυρίες και κύριοι συνάδελφοι, διακηρυγμένη στρατηγική επιλογή και σκοπός όλων των μεταπολιτευτικών κυβερνήσεων ήταν, αναντίρρητα, η μεγαλύτερη δυνατή ενίσχυση των δεσμών του ελληνισμού της διασποράς με την μητέρα πατρίδα. Σε αυτό, μεταξύ άλλων, απέβλεπε και η κατοχύρωση, ήδη από το Σύνταγμα του 1975, του δικαιώματος των εκτός επικρατείας ευρισκομένων εκλογέων, όπως έλεγε, να συμμετέχουν στην ύψιστη δημοκρατική πράξη στη εκλογική διαδικασία, δηλαδή στη λειτουργία της ελληνικής δημοκρατίας.

 Στο άρθρο 51 του Συντάγματος του 1975, υπήρξε κατευθυντήρια πρόνοια και επιταγή για την δια νόμου ρύθμιση των ζητημάτων που σχετίζονται με την δυνατότητα εφαρμογής στην πράξη αυτού του δικαιώματος, της άσκησης δηλαδή του δικαιώματος της συμμετοχής στην εκλογική διαδικασία των εκτός συνόρων Ελλήνων. Εκείνων που συνιστούν την πέραν της Ελλάδος Ελλάδα. Ακολούθησαν οι συνταγματικές αναθεωρήσεις του 1986 και του 2001, που θέλησαν να βελτιώσουν ή να ρυθμίσουν ακόμα περισσότερο την πρόνοια του Συντάγματος του 1975. Δυστυχώς, όμως, επί σχεδόν μισό αιώνα, η συνταγματική αυτή πρόβλεψη έμενε ανεφάρμοστη. Πολιτικές σκοπιμότητες δεν επέτρεψαν την ευόδωση των προσπαθειών που κατεβλήθησαν σε δύο περιπτώσεις και τις δύο φορές από κυβερνήσεις της ΝΔ, με κυβέρνηση Κώστα Καραμανλή και κυβέρνηση Αντώνη Σαμαρά.

 Η τρίτη, αυτή τη φορά αποτελεσματική έγινε και πάλι από κυβέρνηση της ΝΔ, από την σημερινή κυβέρνηση του Κυριάκου Μητσοτάκη, ο οποίος είχε θέσει, μεταξύ των βασικών προτεραιοτήτων του κυβερνητικού μας προγράμματος, την εφαρμογή, επιτέλους, των συνταγματικών επιταγών. Δηλαδή, να γίνει πράξη, επιτέλους, η διευκόλυνση του δικαιώματος να ψηφίζουν οι Έλληνες του εξωτερικού από την χώρα στην οποία βρίσκονται.

 Μας καλούσε, λοιπόν, η ΝΔ να ανταποκριθούμε, να ανταποκριθεί η πατρίδα, σε ένα αυτονόητα δίκαιο και βαθιά δημοκρατικό αίτημα των Ελλήνων της διασποράς, των Ελλήνων της παλαιότερης και πρόσφατης μετανάστευσης. Η εξαρχής διακηρυγμένη φιλοδοξία μας, η φιλοδοξία της ΝΔ, ήταν και, βεβαίως, παραμένει η διευκόλυνση συμμετοχής στην εκλογική διαδικασία να φορά το σύνολο των δικαιωμένων ψήφων Ελλήνων του εξωτερικού. Χωρίς περιορισμούς, χωρίς πρόσθετα κριτήρια, χωρίς γραφειοκρατικές επιβαρύνσεις. Κριτήρια, προϋποθέσεις και γραφειοκρατικά αναχώματα που, τελικά, οδηγούν σε στρεβλώσεις και πρέπει να το παραδεχτούμε αυτό, που δημιουργούν μια διασπορά δύο ή τριών ταχυτήτων. Ή οι συνθήκες που ευνοούν τους πλέον εύπορους. Εκείνους που μπορούν εύκολα να καταβάλουν το κόστος ενός μακρινού ταξιδιού για να ασκήσουν, επί τόπου, το εκλογικό τους δικαίωμα αδικώντας εκείνους που δεν μπορούν να υποβληθούν σε αυτό το έξοδο.

 Εμείς δεν θέλαμε περιορισμούς, δεν θέλαμε άδικους διαχωρισμούς για κάτι τόσο σημαντικό. Όμως η απαραίτητη, βάση του Συντάγματος, κοινοβουλευτική πλειοψηφία, δυστυχώς, δεν υπήρχε για να γίνει η δική μας φιλόδοξη πρόταση αποδεκτή. Αλλά εμείς, πάλι, μπροστά σε αυτό το πραγματικό πολιτικό γεγονός, από την πλευρά μας, οφείλαμε με αίσθημα ευθύνης να διασφαλίσουμε το μείζον. Να μην πιαστεί το πολιτικό σύστημα και η ελληνική δημοκρατία στην παγίδα του «όλα ή τίποτα». Για αυτό με σωφροσύνη, με ανοιχτό πνεύμα, με εποικοδομητική διάθεση και με σκληρή δουλειά που κατέβαλε ο τότε Υπουργός Εσωτερικών επιτεύχθηκε ένας συμβιβασμός με τις άλλες πολιτικές δυνάμεις, που είχαν ενστάσεις, αντιρρήσεις ή και αρνήσεις.

Σε εκείνη την περίοδο, που γινόταν η προσπάθεια αναζήτησης συγκλίσεων, ο Πρωθυπουργός ήταν σαφής. Δεν έπρεπε να χαθεί η ευκαιρία. Αυτή ήταν η θέση του και ταυτόχρονα έβαλε μια απαράβατη «κόκκινη γραμμή», ένα απαραβίαστο και ανελαστικό δημοκρατικό όριο και όρο. Την ισοτιμία της ψήφου των εκτός συνόρων Ελλήνων με αυτή των εντός συνόρων Ελλήνων πολιτών. Έτσι προκειμένου να επιτευχθεί η προβλεπόμενη από το Σύνταγμα αυξημένη πλειοψηφία, εμείς συμπιέσαμε την φιλοδοξία μας στα μέτρα του πολιτικού ρεαλισμού, του τότε συσχετισμού των κοινοβουλευτικών δυνάμεων και ψήφων. Η σύγκλιση που επετεύχθη τον Δεκέμβριο του 2019 έδωσε ένα αποτέλεσμα πολιτικού συμβιβασμού, προκειμένου να διασφαλιστεί το, τότε, μέγιστο δυνατό. Ήταν για μας, αλλά πιστεύω και για τον απόδημο ελληνισμό, ένας συμβιβασμός οριακά ανεκτός, αλλά όχι ικανοποιητικός, που δεν ενθουσίασε, αλλά μάλλον προβλημάτισε τους Έλληνες της διασποράς.

Ο νόμος 4648/2019 ήταν για εμάς ένα πρώτο σημαντικό βήμα, όπως είχε πει ο Πρωθυπουργός, και όχι το τέλος της διαδρομής. Ένα βήμα που ανέμενε την ολοκλήρωσή του. Ήταν, δηλαδή, ένας συμβιβασμός εν αναμονή του να γίνει οριστική ρύθμιση όπως την είχαμε φανταστεί και όπως την ελπίζουν και την προσδοκούν οι Έλληνες της διασποράς. Ξαφνικά, πρέπει να πω ξαφνικά, αλλά ταυτόχρονα πολύ ευπρόσδεκτα, οι συνθήκες και οι πολιτικοί συσχετισμοί μετεβλήθησαν. Αυτό, δημοσίως, δηλώθηκε. Η κατάσταση που εμπόδιζε το τότε μείζον φάνηκε, κάποια στιγμή, ότι τώρα το επιτρέπει και θα πρέπει να το διακριβώσουμε αυτό και δεν μπορεί να κατηγορείται η κυβέρνηση γιατί ευαίσθητα και γρήγορα αντέδρασε σε κάτι το οποίο προήλθε ως μεταβολή θέσεων από την αξιωματική αντιπολίτευση. Το καθ’ ύλην αρμόδιο στέλεχος της μείζονος αντιπολίτευσης δήλωσε ευθαρσώς, καθέτως και οριζοντίως, και μάλιστα σε ιστορικό εμβληματικό έντυπο της διασποράς, τον »Εθνικό Κήρυκα» ότι: «Όχι μόνο θα δώσουμε την μάχη για την άρση των περιορισμών, αλλά και θα τους καταργήσουμε αμέσως μόλις επιστρέψουμε στην διακυβέρνηση της χώρας. Είναι άδικοι, υποτιμητικοί και δεν θέλω να τους χαρακτηρίσω άλλο». Αυτή ήταν η θέση, την οποία ακούσαμε και αντιδράσαμε και δεν μπορούμε να κατηγορηθούμε για αυτό.

Σας λέμε, λοιπόν, σήμερα ότι δεν χρειάζεται να δώσετε τη μάχη -ούτε βεβαίως να περιμένετε κάτι που δεν θα γίνει, αλλά ούτε να περιμένετε τόσο πολύ μέχρι να τα ρυθμίσετε, μέχρι να γίνετε Κυβέρνηση- διότι σήμερα, εδώ και τώρα, η Κυβέρνηση φέρνει Ειδική Τροπολογία που καταργεί αυτούς τους απαράδεκτους, όπως είπε το αρμόδιο στέλεχος σας, περιορισμούς. Μην δώσετε μάχη, λοιπόν, να δώσετε απλώς την σύμφωνη γνώμη σας στην τροπολογία που καταθέτουμε και που καταργεί περιορισμούς, εμπόδια και διακρίσεις.

Κυρίες και κύριοι συνάδελφοι, η συζήτηση που ξεκινά σήμερα στην Επιτροπή μας και θα καταλήξει με την ψηφοφορία στην Ολομέλεια θα κρίνει τελικά δύο μείζονα πολιτικά ζητήματα. Πρώτον, εάν η σύγχρονη Ελληνική Δημοκρατία θα πράξει το καθήκον της ρυθμίζοντας και κατοχυρώνοντας οριστικά την δυνατότητα των Ελλήνων της Διασποράς -όλων των Ελλήνων της Διασποράς- να συμμετέχουν και να συνδιαμορφώνουν ισότιμα με τους εντός των συνόρων Έλληνες την ιστορική διαδρομή του Έθνους, χωρίς περιττές προϋποθέσεις, χωρίς αυθαίρετους περιορισμούς, χωρίς γραφειοκρατικά αναχώματα.

Και δεύτερον, το δεύτερο πολιτικό ζήτημα είναι εάν οι πολιτικές δυνάμεις -και ειδικά τα κόμματα της αντιπολίτευσης και ειδικότερα ακόμα η μείζον αντιπολίτευση- θα έχουν το πολιτικό σθένος να μην θυσιάσουν στον βωμό του σημερινού μικρού κομματικού συμφέροντος το διαρκές εθνικά μεγάλο. Εάν, θα δηλώσουν παρών στο μεγάλο αυτό βήμα που έχει αδικαιολόγητα καθυστερήσει μισό αιώνα ή εάν θα καταγραφούν ως μικροκομματικά -και επιτρέψτε μου να πω- κουτοπόνηρα απόντες.

Ο Εθνικός Ληξίαρχος θα καταγράψει την στάση όλων μας. Εύχομαι ειλικρινά να καταγράψει 300 ιστορικά ναι και κανένα μικρό όχι, ώστε η Βουλή των Ελλήνων να επιβεβαιώσει με συντριπτική πλειοψηφία ακριβώς αυτό, ότι θα είναι η Βουλή όλων των Ελλήνων,. Αυτή είναι η μεγάλη εικόνα, όλα τα άλλα κυρίες και κύριοι συνάδελφοι είναι υποσημειώσεις.

Κυρίες και κύριοι της Αξιωματικής Αντιπολίτευσης, είναι στο χέρι σας, είναι στη,, δική σας ευθύνη, αν θα επιλέξετε την άρνηση της υποσημείωσης ή την συμμετοχή σε μια ιστορική απόφαση. Υπάρχει όμως και μια συγκυρία. Μια συγκυρία σημειολογίας αν θέλετε, αλλά, ξέρετε, στην πολιτική η σημειολογία και τα σύμβολα έχουν το δικό τους ειδικό βάρος.

Συζητάμε στη Βουλή των Ελλήνων την δυνατότητα εμπλοκής, συμμετοχής και ουσιαστικής παρουσίας του Απόδημου Ελληνισμού στην διαμόρφωση των αποφάσεων για την πορεία του Έθνους. Το κάνουμε φέτος, φέτος που είναι η επέτειος των 200 χρόνων από την Ανεξαρτησία και από την Επανάσταση Ελευθερίας του Γένους. Αυτή τη στιγμή, λοιπόν, έχουμε μια ευκαιρία. Εάν σε αυτή την συγκυρία -και όχι σε κάποια άλλη- σταθούμε στο ύψος των περιστάσεων και των συνταγματικών μας υποχρεώσεων και αν θα δώσουμε στο Έθνος την δυνατότητα να συμπορεύεται και να αθροίζει δυνάμεις απέναντι σε ισχυρές παρούσες προκλήσεις είτε στο εξωτερικό μέτωπο είτε στην ανάγκη να δώσουμε μια μάχη μαζί για την ανάταξη της μεταπανδημικής οικονομίας. Αυτό το μήνυμα θα βγει από μια τέτοια μείζονος πολιτικής και ιστορικής σημασίας απόφαση.

Επιλέξτε, κύριοι της Αξιωματικής Αντιπολίτευσης, αν θα είσαστε μαζί σε αυτό ή χώρια. Εάν θα καταγραφείτε ως εκείνοι που απέτρεψαν ένα τέτοιο ενδεχόμενο στην παρούσα συγκυρία ιστορική, αλλά και πολιτικής εγρήγορσης και ανάγκης, απέναντι σε μεγάλες προκλήσεις. Τελικά, προσπαθήστε να τα βρείτε με τον ίδιο σας τον εαυτό.

Ευχαριστώ πολύ.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Κατρούγκαλε, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Τον Δεκέμβριο του 2019 μετά από διαπραγμάτευση μηνών - ιδιαίτερα δύσκολη διαπραγμάτευση, γιατί όπως θα δείξω στη συνέχεια, υπήρχαν αποκλίνουσες θέσεις των Κομμάτων – η Βουλή κατέληξε σε ένα συμβιβασμό, που συγκέντρωσε μια πρωτοφανή κοινοβουλευτική πλειοψηφία, σχεδόν ομοφωνία, με 1 μόνο Κόμμα να διαφωνεί και σχεδόν 290 ψήφους υπέρ της λύσης. Ο νόμος αυτός ακόμη δεν έχει εφαρμοστεί.

Σωστά τον αποκάλεσε στην εισήγησή του νωρίτερα ο φίλος Εισηγητής της Ν.Δ. ως «το μέγιστο δυνατό πρώτο βήμα» της περιόδου. Το βήμα αυτό είναι ακόμη μετέωρο. Ο νόμος δεν έχει εφαρμοστεί. Είναι δεδομένη η αδυναμία τροποποίησής του, εφόσον είναι ανέφικτη χωρίς τη σύμπραξη, τουλάχιστον των δύο Κομμάτων που έχουν από την αρχή τοποθετηθεί, του Κ.Κ.Ε. και του ΣΥΡΙΖΑ, η επίτευξη της ειδικής πλειοψηφίας των 2/3.

Γιατί συρόμαστε και σε μια διαδικασία προβληματική από την αρχή, που ξέχασε η κοινοβουλευτική και η Κυβέρνηση να συγκαλέσει και την επιτροπή αποδήμων για ένα θέμα, που αφορά στους απόδημους και που θα συνεχίσει με προβληματική σύνθεση, με κοινοβουλευτική αναπηρία, αφού άλλο όργανο θα έχει ξεκινήσει τη συζήτηση κι άλλο θα την ολοκληρώσει; Η απάντηση είναι προφανής: Φτηνοί επικοινωνιακή λόγοι, που δε συναρτώνται μόνο με την προσπάθεια της Κυβέρνησης, να αλλάξει ατζέντα σε μια περίοδο, που οι αποτυχίες της είναι απτές σε όλα τα κρίσιμα και τα μείζονα από την πανδημία και την οικονομία έως τα εθνικά.

Υπάρχει κι ένας ειδικότερος επικοινωνιακός αντιπερισπασμός. Ακριβώς, γι’ αυτό τον λόγο, προηγουμένως, καταλόγισα βαρύτατη ευθύνη στον Υπουργό, που φθάνει στα όρια της ασέβειας προς το κοινοβουλευτισμό και την προσβολή όχι μόνο των αποδήμων, αλλά της ίδιας της κοινοβουλευτικής διαδικασίας. Η θέση μου είναι ότι η πρόθεση του κ. Βορίδη με το «πυροτέχνημα» που κατέθεσε, γιατί δεν πρόκειται περί νόμου, απλώς, είναι η προσπάθεια, να δημιουργήσει ένα «παραπέτασμα καπνού», για να αποδράσει από τη συνταγματική και πολιτική του υποχρέωση, να εφαρμόσει το νόμο, ο οποίος ψηφίστηκε με τη μεγάλη αυτή πλειοψηφία το Δεκέμβριο του 2019.

Η αποτυχία του Υπουργείου να εφαρμόσει τον νόμο είναι ήδη απτή γιατί 800.000 ήταν οι αρχικές διαρροές της προσδοκίας των εγγραφών στους ειδικούς εκλογικούς καταλόγους, μειώθηκαν μετά στις 300.000. Εδώ και παραπάνω από 2 μήνες, από τον Φεβρουάριο είναι ενεργή η ηλεκτρονική πλατφόρμα για τις αιτήσεις και τις εγγραφές στους ειδικούς εκλογικούς καταλόγους. Λιγότερο από 1000 είναι οι σχετικές αιτήσεις, από ό,τι μαθαίνουμε. Λιγότερες από 100 είναι οι εγγραφές. Όχι 100.000, αλλά 100 είναι οι εγγραφές στους ειδικούς εκλογικούς καταλόγους.

Τα «καύσιμα του πυροτεχνήματος», μέσω του οποίου φιλοδοξεί, αλλά David Copperfield, να καλύψει την αποτυχία του ο Υπουργός και την απόδρασή του από την συνταγματική υποχρέωση να εφαρμόσει το νόμο, περιλαμβάνουν τους εξής διαδοχικούς και ανατροφοδοτούμενους ψευδείς ισχυρισμούς, τους οποίους θα ανασκευάσουν στη συνέχεια.

Πρώτο ψέμα, ο ΣΥ.ΡΙΖ.Α. ήταν ανέκαθεν υπέρ των περιορισμών.

Δεύτερο ψέμα, η κυρία Τζάκρη ζήτησε να καταργηθούν άμεσα οι περιορισμοί τους οποίους ο ΣΥ.ΡΙΖ.Α. είχε εισηγηθεί και γι' αυτό και η Κυβέρνηση έφερε το νόμο που συζητάμε.

Τρίτο ψέμα, ο ΣΥ.ΡΙΖ.Α. αλλάζει διαρκώς θέσεις.

Ας τα πάρουμε από την αρχή. Ποιες ήταν οι αρχικές θέσεις των Κομμάτων;

Νέα Δημοκρατία, να ψηφίζουν όλοι οι απόδημοι, χωρίς περιορισμούς, αλλά και χωρίς δικαίωμα επιλογής των εκπροσώπων τους, εφόσον θα ψήφιζαν με επιστολική ψήφο εκεί που ήταν εγγεγραμμένοι και η ψήφος τους θα συνυπολογιζόταν στο αποτέλεσμα των εκλογών του εσωτερικού.

ΣΥ.ΡΙΖ.Α., να ψηφίζουν όλοι οι απόδημοι χωρίς περιορισμούς και με δικαίωμα άμεσης εκλογής των εκπροσώπων τους σε ειδικές εκλογικές Περιφέρειες εξωτερικού. Η ψηφοφορία θα γίνεται με ενιαίο ψηφοδέλτιο, επομένως το αποτέλεσμα δεν θα επηρεάζει την κατάταξη των Κομμάτων βάσει της εσωτερικής ψηφοφορίας.

Απέναντι σε αυτές τις δύο αρχικές θέσεις το Κομμουνιστικό Κόμμα της Ελλάδος κατέθεσε μια δική του πρόταση, στην οποία απέρριπτε την επιστολική ψήφο, δεχόταν να προσμετράται στο αποτέλεσμα των εκλογών εσωτερικού οι ψήφοι των αποδήμων και πρότεινε επίσης περιορισμούς-κριτήρια, στους οποίους και καταλήξαμε. Οι θέσεις που καταλήξαμε των κριτηρίων-περιορισμών που αποδεικνύουν πραγματικό δεσμό των αποδήμων με την πολιτική πραγματικότητα στη χώρα, ήταν λύση συμβιβασμού, άλλη από την αρχική, τόσο της Ν.Δ. όσο και του ΣΥ.ΡΙΖ.Α.. Τόσο εμείς, όσο και τα άλλα Κόμματα αποδέχθηκαν αυτόν το συμβιβασμό για να έχουμε νόμο. Η ουσία του συμβιβασμού αποτυπώνεται στην αιτιολογική έκθεση. Διαβάζω: «Οι τιθέμενοι περιορισμοί, ως δικλίδες ασφαλείας, αποσκοπούν στην αποτροπή οποιασδήποτε επέμβασης επί του εκλογικού αποτελέσματος σε βαθμό να κάνω να αλλοιώσει τη βούληση του εκλογικού Σώματος». Αυτό αποδεχθήκατε, κύριοι της Ν.Δ. και συνεχίζει η αιτιολογική έκθεση, «Οι συνταγματικά ανεκτοί αυτοί οι περιορισμοί, επιφέρουν μια στάθμιση του αποτελέσματος, ώστε να μην δύναται να μεταβάλει την εκλογική συμπεριφορά των, εντός Επικράτειας, εκλογέων και την ισορροπία της ψηφοφορίας».

Είπα, ήδη, ότι δεν ήταν κατά τη γνώμη μας, η καλύτερη λύση και οπωσδήποτε, δεν ήταν η πρότασή μας, αλλά την αποδεχθήκαμε, γιατί ήταν ένα από τα δύο μοντέλα που εφαρμόζονται στην ευρωπαϊκή πρακτική. Το άλλο, που θεωρείται η βέλτιστη ευρωπαϊκή πρακτική, είναι η λεγόμενη «κλειστή εκπροσώπηση», το σύστημα που εφαρμόζει η Γαλλία, η Ιταλία, η Πορτογαλία και που προτείνουμε και εμείς, δηλαδή οι απόδημοι να εκλέγουν τον εκπρόσωπό τους εκεί που ζουν, να υπάρχει ένας βουλευτής Αμερικής, ένας βουλευτής Αυστραλίας, ένας βουλευτής Ευρώπης και ούτω καθεξής.

Δεν υπάρχει χώρα που να έχει διασπορά και να μην εφαρμόζει ένα από τα δύο συστήματα- τον περιορισμό με κριτήρια που αποδεικνύουν το πραγματικό δεσμό ή της κλειστής εκπροσώπησης. Μάλιστα, οι χώρες με τη μεγαλύτερη διασπορά στον κόσμο- Ιρλανδία, Κύπρος, Ισραήλ, Αρμενία- φτάνουν σε άλλο άκρο, απαγορεύουν απολύτως την ψήφο των αποδήμων, κάτι που εμείς προφανώς δεν θέλαμε, γιατί θέλουμε οι απόδημοι να έχουν και φωνή και ψήφο.

Συνεπώς, όταν η κυρία Τζάκρη δήλωνε στον «Εθνικό Κήρυκα», ότι «εμείς είμαστε αυτοί που ζητήσαμε να ψηφίσουν όλοι οι Έλληνες της διασποράς», την αλήθεια έλεγε και όταν διατύπωνε τη φιλοδοξία της, όταν θα το επιτρέψουν οι κοινοβουλευτικοί συσχετισμοί και έχουμε μια νέα προοδευτική πλειοψηφία, θα δείτε, κατά τη γνώμη μας, βέλτιστη πρόταση να φέρουμε στη Βουλή», εξέφραζε ένα δικαίωμα κάθε Κόμματος, να θέλει, όταν το επιτρέψει ο λαός, το πρόγραμμά του να το εφαρμόσει. Είναι άραγε, για αυτά τα πράγματα, που φέρατε του νόμο, κύριε Υπουργέ;

Λίγες μέρες πριν, ο κ. Μητσοτάκης, στις 22 Μαρτίου του 2021, σε τηλεδιάσκεψη με Έλληνες της νότιας Αμερικής, έλεγε επί λέξει: «Πιστεύω ότι θα επανέλθουμε στον νόμο αυτό, θα τον ενισχύσουμε, ώστε να μπορείτε όσοι θέλετε να συμμετέχετε στα κοινά της πατρίδας μας να το κάνετε, συμμετέχοντας στην διαδικασία ανάδειξης της πολιτικής ηγεσίας της χώρας μας». Άρα, αγαπητέ κύριε Υπουργέ, δεν ακούσατε τον Πρωθυπουργό, τη Θεοδώρα ακούσατε και γι' αυτό φέρατε αυτό το νόμο-πυροτέχνημα; Θα καταθέσω στα πρακτικά, αλλά θα τα καταθέσω όλα μαζί για λόγους ευκολίας.

Ας περάσουμε, όμως, τώρα στο «ψέμα νούμερο 3». Αλλάζει διαρκώς θέσεις ο ΣΥ.ΡΙΖ.Α.; Σας διαβάζω την πρότασή μας για την αναθεώρηση του Συντάγματος, όπως έχει κατατεθεί στη Βουλή 5/11 του 2018, όταν ήμασταν στην Κυβέρνηση και πριν ξεκινήσει η διαδικασία συζήτησης για το νέο νόμο. Εκεί προτείναμε, καταθέτω και αυτή την πρόταση μας στα πρακτικά, έως 5 Βουλευτές να εκλέγονται σε ευρύτερες εκλογικές περιφέρειες μόνιμης εγκατάστασης σε απόδημου ελληνισμού, με ενιαίο ψηφοδέλτιο σε καθεμία από αυτές.

 Την ίδια πρόταση ψηφίσαμε και στην Αναθεωρητική Βουλή το 2009 και την ίδια επαναφέραμε και με τροπολογία που καταθέσαμε σήμερα στην Επιτροπή για να σας αναγκάσουν να τοποθετηθείτε.

Είναι αλήθεια ότι υπήρχε ενδιάμεσα αναλυτική πρόταση νόμου, που στηρίχτηκε σε Νομοπαρασκευαστική Επιτροπή του Υπουργείου Εσωτερικών, που δεν είχε αναφορά στις περιφέρειες εξωτερικού, για τον απλό λόγο ότι για τις περιφέρειες εξωτερικού έπρεπε να αλλάξει το Σύνταγμα. Και πράγματι άλλαξε, με την προσθήκη της παραγράφου 4, στο άρθρο 54, μετά από μερική αποδοχή της πρότασής μας.

Λέει αυτή η ρύθμιση: «Με τον νόμο 1, της παραγράφου 1, του παρόντος άρθρου, μπορεί να ορίζονται μία ή περισσότερες εκλογικές περιφέρειες απόδημου ελληνισμού κατά παρέκκλιση της παραγράφου 2, του ίδιου άρθρου, που προβλέπει ότι για να έχουμε περιφέρειες πρέπει να έχουν νόμιμη απογραφή». Άρα, εναλλακτικά με το σύστημα των περιορισμών που επίσης προβλέπει το άρθρο 54, προβλέπει και κατά τη γνώμη μας το πολύ καλύτερο σύστημα των περιφερειών.

Εδώ, διαβάζω δήλωσή σας, κύριε Υπουργέ, που υποθέτω ότι δεν έχει αποτυπωθεί ορθά, γιατί αν έχει, σας εμφανίζει να αγνοείτε το Σύνταγμα.

Διαβάζω και θα καταθέσω στα πρακτικά τη δήλωσής σας η οποία λέει: «Tο Σύνταγμα λέει ότι δεν μπορεί η ψήφος να προσμετράται σε εκλογική περιφέρεια, αλλά μόνο σε επίπεδο επικράτειας. Εμείς θα συνεχίσουμε πολύ παραγωγικά τη συζήτηση στις επόμενες μέρες και τα λοιπά».

Αγνοείτε ότι το Σύνταγμα επιτρέπει και μάλιστα με την πρόσφατη αναθεώρηση του τη δυνατότητα η ψήφος να προσμετράται σε ειδική εκλογική περιφέρεια εξωτερικού; Και είναι δήλωση που δεν απηχεί τις απόψεις σας; Ή αγνοείτε, πέρα από την πολιτική ευθύνη που πρέπει να χαρακτηρίζει κάθε Υπουργό, την ίδια τη διατύπωση του Συντάγματος; Το καταθέτω στα πρακτικά.

 Ο ΣΥ.ΡΙΖ.Α. έχει πάντα την ίδια σταθερή θέση να έχουν φωνή και ψήφο οι απόδημοι, να μην ψηφίζουν μόνο, αλλά να εκλεγούν και τους εκπροσώπους τους. Άλλοι όπως θα δούμε στη συνέχεια άλλαξαν τη θέση τους.

Και τώρα περνάμε στην ουσία του θέματος. Εμείς δεν θέσαμε ούτε θέτουμε σε αμφισβήτηση τον συμβιβασμό του Δεκεμβρίου του 2019. Εσείς το κάνετε με την ατελέσφορη και αλυσιτελή νομοθετική πρόταση που καταθέτετε, αν και ξέρατε εκ των προτέρων ότι δεν μπορεί να καταλήξει σε νόμο.

Η Βουλή, όμως, δεν είμαι ούτε το «εργαστήριο πειραματισμού» της Κυβέρνησης, ούτε το προσωπικό σας θέατρο επιδιώξεων, ούτε και η θύρα κινδύνου από την οποία θα αποδράσετε από την υποχρέωσή σας να εφαρμόσετε τον υφιστάμενο νόμο.

 Καταθέσαμε την τροπολογία που επαναφέρει το αίτημα να ψηφίζουν οι απόδημοι και τους εκπροσώπους τους σε εκλογικές περιφέρειες που θα οριστούν, ακριβώς για να σας δείξουν ότι οι απόδημοι αλλά και ελληνικός λαός έχουν μνήμη και θυμούνται τις θέσεις των Κομμάτων.

 Αλήθεια, σας ενδιαφέρει να έχουν φωνή οι απόδημοι; Τότε, γιατί δεν τους επιτρέπετε να εκλεγούν άμεσα τους εκπροσώπους τους;

Πρέπει, βέβαια, να σας αναγνωρίσω, σ' αυτό το ζήτημα, κάποια συνέπεια. Ανάλογη ήταν η θέση σας και στο νομοσχέδιο που εισηγηθήκατε το 2009 και σύμφωνα με αυτό οι απόδημοι θα ψήφιζαν μόνο κόμμα και δεν θα μπορούσαν να εκλέγουν τους εκπροσώπους τους.

 Και δείτε πώς κατέκρινε η τότε αντιπολίτευση την επιλογή αυτή: «Με το νομοσχέδιό σας, μας λέτε ότι οι απόδημοι Έλληνες είναι ειδικοί εκλογείς, εκλογείς με μειωμένα δικαιώματα. Θα ψηφίζουν μόνο κόμμα χωρίς να έχουν δικαίωμα επιλογής προσώπων. Μισό, λοιπόν, το δικαίωμα. Αυτό είναι εμπαιγμός και πρέπει να πούμε ότι κάποιος εμπαίζει τους Έλληνες της διασποράς. Κάποιος τους θέλει ψηφοφόρους μιας χρήσης». Αυτά τα έλεγε ο κύριος Κεγκέρογλου, κυρία Λιακούλη. Καταθέτω το σχετικό απόσπασμα στα πρακτικά.

 Η δική μας λογική, αντίθετα, είναι να εκλέγουν οι Έλληνες της Αμερικής, της Αυστραλίας, της Ευρώπης τον δικό τους εκπρόσωπο. Όπως είναι το γαλλικό, το ιταλικό, το πορτογαλικό μοντέλο, που αποτελεί, κατά την Επιτροπή της Βενετίας, τη βέλτιστη ευρωπαϊκή πρακτική.

 Βέλτιστη πρακτική χαρακτηρίζει το μοντέλο αυτό ο συνάδελφος και νυν Υπουργός Επικρατείας, κύριος Γεραπετρίτης. Στην επιτροπή για τα δικαιώματα του ανθρώπου, στην έκθεση της του 2017 - την οποία καταθέτω - λέει επι λέξη: «Ο κλειστός αριθμός κοινοβουλευτικών εκπροσώπων συνιστά βέλτιστη πρακτική η οποία απαβλύνει τις συνέπειες της μαζικότητας της συμμετοχής των εκτός της επικράτειας εκλογέων στις εθνικές εκλογές, αναγνωρίζοντας στους τελευταίους δικαίωμα εκπροσώπησης μέσω προκαθορισμένου αριθμού βουλευτών».

 Τύχη έχουν διπλή γλώσσα, αγαπητέ κύριε Υπουργέ και αγαπητοί συνάδελφοι, της Ν.Δ.; Εμείς; Δεν θα ακούσετε ούτε το Συμβούλιο Απόδημου Ελληνισμού; Αυτό ζητά - και υπάρχει και αναλυτική αναφορά στην ίδια έκθεση που κατέθεσε στα πρακτικά - την δημιουργία εκλογικών περιφερειών αποδήμων, έτσι ώστε οι απόδημοι να εκλέγουν τους δικούς τους εκπροσώπους. Έκθεση προεδρείου του ΣΑΕ για την άσκηση του εκλογικού δικαιώματος.

 Να το πω απλά. Να το καταλάβουν όλοι όσοι μας ακούν. Στον πυρήνα της πρότασής μας είναι να μπορούν οι απόδημοι να εκλεγούν τους εκπροσώπους τους. Στον πυρήνα της δικής σας πρότασης είναι να ψηφίσουν το κόμμα. Ψυχή της δικής μας πρότασης, είναι η δυνατότητα έκφρασης των αποδήμων. Ψυχή της δικής σας προτάσεις, είναι το κομματικό συμφέρον. Αυταπατάστε και νομίζετε, ότι τώρα που χάνεται τους ψήφους των Ελλήνων του εσωτερικού, θα διασωθείτε από τις ψήφους του εξωτερικού. Ότι αν χάσετε την πρώτη θέση στις εκλογές που θα έρθουν, θα πάρετε το καλπονοθευτικό bonus των 50 ψήφων από τις ψήφους των αποδήμων. Ε! Κούνια που σας κούναγε, αν νομίζετε ότι, έχετε στο τσεπάκι σας τους απόδημους, πλανάστε πλάνη οικτρά.

 Είστε συνεπείς μόνον σε μια λογική εργαλειοποίησης της ψήφου των αποδήμων που είχε καταγγείλει η αντιπολίτευση και όταν συζητιόταν ο νόμος του 2009.

 Θέλω να σας διαβάσω τι έλεγε τότε ο κύριος Βενιζέλος, άνθρωπος που δεν μπορεί να θεωρηθεί εχθρικός προς την παράταξή σας γενικά, τρία χρόνια μετά από αυτές τις δηλώσεις του, συγκυβερνούσε με τον κύριο Σαμαρά. «Σταματήστε την πατριδοκαπηλία, την εθνοκαπηλία και την καπηλεία των αποδήμων. Οι απόδημοι ανήκουν στο έθνος. Δεν είναι κομματικός σας μηχανισμός. Ούτε κομματικό σας τρόπαιο, κύριοι της Ν.Δ.».

 Αυτή είναι η λογική, λοιπόν, του κομματικού τροπαίου και της εργαλειοποίησης της ψήφου των αποδήμων.

 Τότε, το ΠΑ.ΣΟ.Κ. του Γιώργου Παπανδρέου δεν έλεγε αυτά που λέει σήμερα το ΚΙΝΑΛ, αλλά είχε θέσεις ανάλογες των δικών μας.

 Σε σχέση με το ενιαίο ψηφοδέλτιο που προτείνουμε εμείς, ακούστε πάλι τι έλεγε ο κοινοβουλευτικός του εκπρόσωπος. Καταθέτω στα πρακτικά. «Η δεύτερη λύση, μια ή περισσότερες ανά ήπειρο περιφέρειες, ειδικά για τους απόδημους, είναι και η σαφώς καλύτερη, γιατί θα επιτρέψει να υπάρξουν αμιγείς συνδυασμοί ψηφιζόμενοι από απόδημους. Και αυτοί οι αμιγείς συνδυασμοί, δεν υπάρχει κανένας λόγος να είναι κομματικοί - ελλαδικοί. Μπορεί να είναι και ενωτικοί. Εθνικού χαρακτήρα».

 Κλείνοντας, κύριε Πρόεδρε, ο ΣΥΡΙΖΑ ήταν το μόνο κόμμα που σύστησε νομοπαρασκευαστική επιτροπή από ειδικούς για να προτείνει νόμο που θα έδινε απάντηση στο πάγιο αίτημα των ομογενών. Ο ΣΥΡΙΖΑ ήταν αυτός που κατέθεσε συγκεκριμένη πρόταση στην αναθεώρηση του συντάγματος, χωρίς την οποία δεν θα υπερψηφιζόταν ο νόμος για τη διευκόλυνση της ψήφου των αποδήμων.

Με αντίστοιχη ευθύνη, ερχόμαστε και σε αυτή τη συζήτηση, μολονότι, εξαρχής, ξέρουμε ότι είναι προσχηματική και δεν έχει σκοπό την παραγωγή νόμου, η πρότασή μας δίνει το δικαίωμα ψήφου σε όλους τους Έλληνες της διασποράς, χωρίς διακρίσεις και χωρίς περιορισμούς. Αποδεχτείτε την, ιδού η Ρόδος, ιδού και το πήδημα.

Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Ευχαριστώ πολύ, κύριε Πρόεδρε. Αφιερωμένα εξαιρετικά ήταν από τον κ. Κατρούγκαλο, περισσότερο ασχολήθηκε με το Κίνημα Αλλαγής παρά με την κυβέρνηση. Τιμή μας. Τώρα, να σας πω, όμως, τι γίνεται. Είναι αμοιβαία και η εκτίμηση στο πρόσωπο του κ. Κατρούγκαλου, με τον οποίο ήμασταν και δίπλα δίπλα, δηλαδή, συνεισηγητές, εγώ του Κινήματος Αλλαγής, εκείνος από τον ΣΥ.ΡΙΖ.Α., τον Δεκέμβρη του 2019 και θυμάμαι τις λεπτομέρειες εκείνες, εκείνων των ημερών, κύριε Υπουργέ, που δεν ήσασταν εδώ.

Κοιτάξτε να σας πω, με πολύ φιλία, κύριε Κατρούγκαλε, σας το λέω, αυτό που κάνετε, εσείς, βέβαια, είστε λάτρεις του badminton, απ' ό,τι ξέρω, εγώ είμαι λάτρης του ποδοσφαίρου, εμείς λέμε στο ποδόσφαιρο, ότι όταν θέλεις να διακοπεί ένας αγώνας ή να κάνεις φασαρία, ή μπουκάρουν οι οπαδοί μέσα στο γήπεδο ή πετάς τη μπάλα στην κερκίδα. Εσείς, τώρα, οπαδούς δεν έχετε, δεν εννοώ γενικώς, εννοώ εδώ μέσα, γενικώς κάποιους φαντάζομαι ότι ακόμα έχετε, αλλά τη μπάλα στην κερκίδα προσπαθήσατε να την πετάξετε, κατά τη γνώμη μου, ανεπιτυχώς, διότι, άλλο είναι το θέμα το οποίο κουβεντιάζουμε σήμερα και άλλο εσείς συζητήσατε.

 Βεβαίως, σε ό,τι αφορά το ζήτημα της ιστορικής, της εμβάθυνσης στην πολιτική ιστορία του τόπου, στα πρακτικά της Βουλής, στις θέσεις των κομμάτων, από το 1920 και δώθε, χρήσιμα όλα, σημαντικά και βεβαίως, εγκυκλοπαιδικώς, θεωρώ ότι πάντοτε συμβάλλεται, κατά μείζονα τρόπο, στο να πληροφορηθούμε και λεπτομέρειες τις οποίες τυχόν δεν γνωρίζουμε. Έλα, όμως, που η πραγματικότητα, η σκληρή, η αδυσώπητη, είναι εδώ μπροστά μας, με ένα ερώτημα σαν φωτεινή ταμπέλα κρεμασμένο στο βήμα, να λέει, τους θέλουμε τους απόδημους να ψηφίζουν, ναι ή όχι; Αυτό το ερώτημα, οι απόδημοι το βάζουν, κύριε Κατρούγκαλε, όπως θα ακούσατε και εσείς και εμείς και όλοι, γιατί δεν είναι προσωπικό το θέμα, είναι πολιτικό, και θα πρέπει να απαντήσουμε με ειλικρίνεια, χωρίς τη μπάλα του badminton να τη στέλνετε στην κερκίδα. Δεν μπορείτε, εδώ είναι τώρα.

Εδώ, τι γίνεται, ποια είναι η διαφορά με το παρελθόν; Ναι, όλα καλά των κομμάτων και η δική μας η μεταρρύθμιση συνταγματική το 2001, που άνοιξε την πόρτα και το άρθρο 54, όπου χθες άκουγα μέχρι και τον κ. Ραγκούση, να το κρατάει και να προσπαθεί να το ερμηνεύσει, ανεπιτυχώς, αλλά, εν πάση περιπτώσει, και εκεί έγιναν πολλές προσπάθειες από τη δική σας πλευρά, λίγο στο Σύνταγμα να ακουμπήσετε, λίγο την ιστορία να θυμηθείτε, λίγο όλα να τα συνδυάσετε, αλλά να εκεί πάλι, αυτό το άτιμο, φωτεινή ταμπέλα να αναβοσβήνει και να λέει, θέλετε να ψηφίζουν οι απόδημοι, ναι ή όχι;

 Κοιτάξτε να δείτε, το θέλετε να ψηφίσουν, μπορεί να φαίνεται ένα απλό ερώτημα στο οποίο καλούμαστε εμείς να απαντήσουμε, τα κόμματα του Κοινοβουλίου, λες και πρόκειται να «ανακαλύψουμε τον τροχό» κάνουμε πολλές φορές, καθώς όλοι οι Έλληνες πολίτες έχουν δικαίωμα ψήφου όπου και αν κατοικούν. Αυτό, εσείς ως έγκριτος συνταγματολόγος πίστευα ότι θα ανεβείτε στο βήμα και θα το πείτε με στεντόρεια φωνή και ύφος δημοκρατίας, όπως αρμόσει και στο στιλ σας.

Αντί γι' αυτό, όμως, αλλά μας είπατε. Μας είπατε για τους «κόφτες» τους οποίους προσπαθήσετε να αιτιολογήσετε, όταν εσείς το κόμμα της Αξιωματικής Αντιπολίτευσης, αλλά και ως Κυβέρνηση, ποτέ δεν θέλατε τι; αφήνω όλα τα άλλα και αυτά που έβαλε το Κ.Κ.Ε., θα πω και για αυτά, εσείς δεν θέλατε να προσμετράται η ψήφος στο εθνικό αποτέλεσμα. Και μάλιστα, προσπαθήσατε την προηγούμενη φορά, γιατί ήμουν εδώ και το παρακολούθησα κομμάτι-κομμάτι, λεπτό-λεπτό, να «καβαλήσετε το κύμα» λέγοντας, άλλες Περιφέρειες εννοούσαμε και όχι γενικώς εκείνες τις Περιφέρειες του εξωτερικού, την πρόταση του Κινήματος Αλλαγής θα την αναλύσω. Αλλά η αλήθεια είναι αυτό που είπατε και τώρα, σας περίμενα να το πείτε, το φέρνατε από ’δω το φέρνατε από ‘κει, το πηγαίνατε αλλού, το είπατε τελικά, ότι η θέση μας είναι ότι δεν θέλουμε να προσμετράται στο εθνικό αποτέλεσμα.

Έτσι, ο κόσμος που μας ακούει καταλαβαίνει πολύ καλά τις θέσεις των κομμάτων, από πού ξεκινάνε και που φτάνουν και για ποιο λόγο γίνεται όλη αυτή η φασαρία. Γιατί μέσα από τις διατάξεις του Συντάγματος και την ερμηνεία, όποια δίνει ο καθένας ή νομίζει ότι δίνει ή νομίζει ότι είναι η σωστή, ο κόσμος δεν θα μας καταλάβει.

Για να πάρουμε, λοιπόν, τα πράγματα με τη σειρά, όπως λέτε κι εσείς, αλλά με μια πολιτική σειρά. Έχουμε το σώμα των αποδήμων, το οποίο σύμφωνα με κάποια στοιχεία που έχουμε μέχρι το 2019 είναι περίπου 800.000 άνθρωποι. Αυτό συνομολογήσαμε την προηγούμενη φορά, τον Δεκέμβριο του 2019. Έχουμε ένα νομοθέτημα στο οποίο καταφέραμε, οι περισσότερες δυνάμεις του Κοινοβουλίου, να συνυπάρξουμε δημιουργικά και δημοκρατικά με διάφορες υπαναχωρήσεις και πολύ διάλογο και να φτάσουμε σε έναν νόμο και να δώσουμε το δικαίωμα της ψήφου στον Απόδημο Ελληνισμό, αλλά με «κόφτες».

Οι «κόφτες» αυτοί, για να μαθαίνει ή να ξαναθυμηθεί ο κόσμος, είναι ότι θα έπρεπε τουλάχιστον δύο χρόνια μέσα στην τελευταία τριακονταπενταετία να έχουν βρεθεί στην «μητέρα πατρίδα», την Ελλάδα, όπως επίσης να έχουν φορολογικά στοιχεία, δηλαδή φορολογική δήλωση της προηγούμενης χρονιάς ή της τωρινής. Επίσης, θέματα τα οποία είχαν σχέση με την εγγραφή τους στους Ειδικούς Καταλόγους, ειδικές διατάξεις και ειδική ρύθμιση, για την οποία καταπονηθήκαμε να μπορέσουμε να συμφωνήσουμε και σε αυτήν, ιστορικά το αναφέρω.

Τώρα, λοιπόν, ανακινήθηκε ένα θέμα με δύο διακλαδώσεις, το οποίο διασταυρώνεται στο ίδιο ζητούμενο. Το ένα ήταν η δήλωση της τομεάρχης τους ΣΥΡΙΖΑ, της κυρίας Τζάκρη. Τι είπε; Είπε η τομεάρχης δημόσια, δεν είναι σωστό να υπάρχουν οι «κόφτες» αυτοί. Εμείς, ο ΣΥΡΙΖΑ, όταν θα έρθουμε ως Κυβέρνηση, θα τους καταργήσουμε. Εμείς, λοιπόν, θεωρούμε ότι αυτό είναι άδικο και μάλιστα είπε, δεν έχω λόγια να το χαρακτηρίσω. Εσείς, αμέσως μετά τη δήλωση αυτή, ούτε αποποιηθήκατε του περιεχομένου της, για να πείτε ότι δεν εκφράζει παρά μόνο τον εαυτό της η τομεάρχης, την παίρνουμε και από τομεάρχη ή την αφήνουμε με σύσταση ή επίπληξη και όλα αυτά που έχετε στο νέο σας πειθαρχικό.

Δεν κάνατε τίποτα από αυτά. Προσπαθήσατε να κάνετε δύο πράγματα, πάλι επιτυχώς. Το ένα ήταν να ερμηνεύσετε άλλως πώς τη δήλωση, «είδατε λίγο παραπάνω» μας είπε ο κ. Ζαχαρίας, «είδατε λίγο παρακάτω» στην τελευταία Επιτροπή, «είδατε πριν τι είπε», «μετά τι εννοούσε, το κόμμα που το έβαλε και πώς το είπε η κυρία Τζάκρη». Είδαμε. Διαβάζουν Ελληνικά. Αφήστε τα Ελληνικά μας στην άκρη, τρεις σειρές ήταν η δήλωση. Όλοι τη διαβάσαμε και ξέρουμε τι λέει.

Η δεύτερη απόπειρα – αφού αποτύχατε στην πρώτη και μιλάγατε με έναν δυναμισμό σαν να μαλώνατε το σύμπαν, που κατάλαβε ό,τι κατάλαβε – ήταν να πείτε, ότι εξέφρασε αυτά που λέει πάντα ο ΣΥΡΙΖΑ. Αυτά λέει ο ΣΥΡΙΖΑ; Έκανε μια διαδρομή ο κ. Κατρούγκαλος, χωρίς να μπει «επί τον τύπον τον ήλων», περιφερειακώς, το είδατε σαν να ήσασταν σε αεροπλάνο και μας κοιτάγατε αφ’ υψηλού, λέγοντας «αυτά λέγαμε εμείς». Όχι, δεν λέγατε αυτά που λέει η κυρία Τζάκρη. Λέγατε αυτά, στα οποία οι υπόλοιπες δυνάμεις του κοινοβουλίου υπαναχωρήσαμε και συναινέσαμε και οπισθοχωρήσαμε των θέσεων μας ουσιαστικά, για να μπορέσουμε το 2019 να ψηφίσουμε. Αυτά, σε ό,τι αφορά τον ΣΥΡΙΖΑ, τα άλλα όλα είναι λόγια «ν’ αγαπιόμαστε».

Σε ό,τι αφορά εσάς της Νέας Δημοκρατίας, όπως σας είπα και χθες, έξυπνο, στρατηγικό, grand master, πολύ ωραίο, το πιάσατε στον αέρα της κυρίας Τζάκρη και λέτε, γιατί να μην το κάνω ένα νόμο, ένα άρθρο, να βγω κι από τα δύσκολα. Τα πολύ δύσκολά σας, είναι ότι τώρα θα πρέπει να απαντήσετε καταρχήν αν είναι αληθές, πως είναι εγγεγραμμένοι στους ειδικούς καταλόγους 100 απόδημοι και όχι χιλιάδες, όπως δημοσιοποιήθηκε. Πρέπει να μας πείτε αν είναι αλήθεια αυτό, γιατί εγώ δεν έχω τέτοιες πληροφορίες ειδικού τύπου, όπως έχει ο κ. Κατρούγκαλος. Αν είναι έτσι, πιάσατε στον αέρα επικοινωνιακά την ευκαιρία αυτή και καλά κάνατε, γιατί είναι η δουλειά σας αυτό. Κάνετε και το άλλο, προσπαθείτε πίσω από την αποτυχία, που φαίνεται δυστυχώς ότι θα έρθει στη συζήτηση αυτού του νομοσχεδίου, που σωστά καταργεί τους κόφτες, να την χρεώσετε αλλού και όχι στο γεγονός ότι δεν κινηθήκατε έγκαιρα και αποτελεσματικά, προκειμένου να έχουμε αυτή τη στιγμή εγγεγραμμένους, τους χιλιάδες απόδημους που πραγματικά ενδιαφέρονται.

Προσέξτε, γιατί θεωρώ ότι αυτό είναι πραγματικά πρόβλημα για την δημοκρατία. Κύριοι Υπουργοί της Ν.Δ. και κύριοι εκπρόσωποι του ΣΥΡΙΖΑ, είναι πρόβλημα για την δημοκρατία και είστε πρωταγωνιστές εσείς που σκιαμαχείτε σ’ αυτό, διότι σας έβαλε η κυβέρνηση στο καναβάτσο κι αντί να καβαλήσετε το κύμα και να πείτε ναι, εμείς είμαστε εδώ κι αφού υπάρχει πρόβλημα, εμείς λέμε επιστολική ψήφο και προσμέτρηση στο εθνικό αποτέλεσμα – αυτό θα έδειχνε τη στάση σας, τη διάθεση και την ειλικρίνεια σας και το πραγματικό προοδευτικό σας πρόσημο, να ψηφίζουν όλοι οι απόδημοι – εσείς κρυφτήκατε πίσω από την κυρία Τζάκρη, κρυφτήκατε πίσω από τις λέξεις για άλλη μια φορά, πίσω από τις ερμηνείες και πίσω από όλα όσα δυστυχώς, η πολιτική σας θέση και στάση απέναντι σε σοβαρά ζητήματα, όπως αυτό της ψήφου των αποδήμων Ελλήνων, μέχρι τώρα δυστυχώς είναι η ίδια.

Άρα, ποιος την πληρώνει στο τέλος; Είναι όπως ακριβώς «όταν μαλώνουν τα βουβάλια, την πληρώνουν τα βατράχια». Αυτή τη στιγμή την πληρώνουν οι απόδημοι, οι οποίοι είναι σε πλήρη απογοήτευση. Χθες το βράδυ είχα μια συζήτηση μαζί τους, κ. Ζαχαριάδη, μην το υποτιμάτε, θα τα ακούσετε και live, να είστε εδώ όμως, μην φύγετε όπως κάποιοι άλλοι. Πρέπει να ακούσετε τους απόδημους, που τους άκουσα χθες το βράδυ, την ομογένεια από την Αυστραλία, από την Αμερική, από την Γερμανία. Δεν με πειράζει ο διάλογος, αρκεί να βοηθάει. Εσείς λέγατε προχθές, ότι δεν έλεγε αυτά η Τζάκρη. Χθες κάνατε κυβίσθηση και μετά ανά κυβίσθηση.

Οι απόδημοι είναι απογοητευμένοι. Κύριε Υπουργέ, έχετε τη μεγαλύτερη ευθύνη, γιατί έχετε θεσμικό ρόλο. Έχετε μεγαλύτερη ευθύνη, γιατί περιμένουν και προσδοκούν και δεν έχουν αντιληφθεί αυτή τη στιγμή ότι γίνεται ένα παιχνίδι πολιτικών αριθμών. Πραγματικά, αυτό που πιστεύουν οι απόδημοι, είναι ότι τώρα η Βουλή θα συζητήσει σοβαρά και θα τους δοθεί το δικαίωμα να ψηφίσουν από εκεί που βρίσκονται, όπως το Κίνημα Αλλαγής από την αρχή έχει ζητήσει, χωρίς κανένα περιορισμό. Μάλιστα, αυτό πού βάζουν στην πρώτη γραμμή, θα το ακούσετε και εσείς όταν καλέσουμε τους φορείς, είναι το δικαίωμα της επιστολικής ψήφου. Είναι κατάκτηση ευρωπαϊκού επιπέδου, στα περισσότερα κράτη της Ευρώπης έχουν το δικαίωμα οι απόδημοί τους να ψηφίζουν με τον τρόπο αυτό, είναι απολύτως αυτονόητο και σε καμία περίπτωση δεν το διαπραγματεύονται. Δυστυχώς, στην δική μας χώρα είμαστε πολύ πίσω. Λυπάμαι, που αντί να επισημάνετε τα πιο σοβαρά και τα πιο σπουδαία κρύβεστε πίσω από τους φόβους σας, τους πολιτικούς σας φόβους.

Με απλά λόγια, θεωρείτε συντηρητικό το κοινό του απόδημου ελληνισμού, θεωρείτε ότι έχουν συνδεθεί με την μητέρα πατρίδα παλαιότερα, σε άλλα χρόνια, έχουν άλλες μνήμες, έχουν συνδεθεί με τον παραδοσιακό, συντηρητικό χώρο, είναι πολλοί, είναι χιλιάδες, ότι δεν θα σας ψηφίσουν, ότι δεν θα μας ψηφίσουν. Μα, εμείς είμαστε οι βασικοί αντίπαλοι μέσα στις μνήμες αυτών των ανθρώπων της συντηρητικής ΝΔ. Τουλάχιστον, αυτό δεν θα το αμφισβητήσετε ή μήπως θα το αμφισβητήσετε; Ένα μεγάλος χαμένος που μπορεί να είναι, από τις ψήφους των αποδήμων, είμαστε εμείς. Εμείς που από την αρχή είπαμε, κύριε Κατρούγκαλε τα Πρακτικά τα έχω μαζί μου να σας τα δώσω κιόλας για να κάνετε ένα φρεσκάρισμα, διαβάζω από τα Πρακτικά: δικαίωμα ψήφου έχουν όλοι οι Έλληνες κάτοικοι εξωτερικού εφόσον είναι εγγεγραμμένοι στους εκλογικούς καταλόγους και δημοτολόγια. Δεύτερον, για τη συμμετοχή τους στις εκλογές από τον τόπο κατοικίας απαιτείται επικαιροποίησης της εγγραφής, λέγαμε εμείς, με σχετική δήλωση στα κατά τόπους προξενεία, πρεσβείες της ελληνικής δημοκρατίας με ειδική πλατφόρμα. Τρία, η συμμετοχή τους εκφράζεται με επιστολική ψήφο, με διαδικασίες που θα διασφαλίζουν πλήρως την εγκυρότητά τους και βεβαίως η ψήφος θα προσμετράτε στο συνολικό εθνικό εκλογικό αποτέλεσμα, όχι όμως το αποτέλεσμα των εθνικών εκλογικών περιφερειών.

 Το τελευταίο, στο οποίο ουδέποτε αλλάξαμε θέση και το λέγατε λες και το σηκώσατε λάβαρο, λες και μας είπατε τίποτα καινούριο, εδώ το έχω από τα Πρακτικά, ότι η πραγματική εκπροσώπηση των αποδήμων, εμείς το απογειώσαμε λέγονται ότι θα έπρεπε να εξασφαλίζεται με τη λειτουργία μίας ενιαίας περιφέρειας Ελλήνων κατοίκων εξωτερικού, που θα εκλέγει 5 έως 7 βουλευτές, μέσω των ειδικών ψηφοδελτίων των κομμάτων. Οι έδρες, που θα καταλαμβάνονται με αυτόν τον τρόπο, θα αφαιρούνται από το ψηφοδέλτιο επικρατείας και από τις λοιπές εκλογικές περιφέρειες.

 Άρα, για να συνοψίζουμε, τη μπάλα πάλι πίσω στο γήπεδο. Για την ταμπακέρα, θα μας μιλήσετε; Κόφτες θέλετε; Επιμένετε στους κόφτες, γιατί; Αφού οι απόδημοι δεν εγγράφονται στους καταλόγους. Εγώ, πιστεύω, τον κύριο Κατρούγκαλο που είπε, τι λέτε, κύριε Βορίδη, 100 είναι αυτοί που γράφτηκαν. Θα μας πείτε, κύριε Υπουργέ, αλήθεια, θα μας πείτε, δεν θα πείτε ψέματα, πόσοι είναι εγγεγραμμένοι. Είναι 100; Ακόμα χειρότερο για εσάς. Σημαίνει ότι ο νόμος που ψηφίσαμε εμείς, όλοι μαζί, τον Δεκέμβρη του 2019, ήταν μία τρύπα στο νερό. Δεν μπορούν με τους κόφτες να εγγραφούν οι άνθρωποι αυτοί και να ψηφίσουν. Άρα, τώρα και σήμερα, άρση κάθε κόφτη και επιστολική ψήφο στον απόδημο ελληνισμό. Υπάρχει η δυνατότητα να το κάνουμε. Δεν έχουμε δικαιολογία και κανέναν λόγο. Κοιτάξτε, να σας πω και κάτι, επειδή εμείς κουβεντιάζουμε μεταξύ μας, κύριοι συνάδελφοι του Κοινοβουλίου, μη νομίζετε ότι κρυβόμαστε πίσω από τις ωραίες λέξεις και τις συνταγματικές δήθεν αναλύσεις και ο κόσμος ο απλός δεν καταλαβαίνει.

Επαναλαμβάνω. Μια απλή συζήτηση να γίνει και θα το εντοπίσετε αυτό όλοι, κυρίες και κύριοι συνάδελφοι και κύριε Πρόεδρε, όταν οι φορείς θα έρθουν στη Βουλή. Όταν οι φορείς θα κληθούν και θα έρθουν στη Βουλή. Έφερα και ένα τμήμα, δεν προλαβαίνω να το πω, όμως, στην επόμενη συζήτηση μας, για το τι είπαν οι άνθρωποι. Ο κύριος Πρόεδρος είχε προσφωνήσει, λοιπόν, κάποιους από αυτούς, λέγοντάς τους, αποκαλώντας τους, «εμβληματικές προσωπικότητες». Το έχω εδώ, κύριε Πρόεδρε, «εμβληματικές», θυμάστε και εσείς φαντάζομαι. Και τι του απάντησαν οι «εμβληματικές προσωπικότητες» των αποδήμων; Του απάντησαν: «Εμβληματικές, αλλά με τα κριτήρια που βάζετε στο νόμο, εμείς οι εμβληματικοί δεν μπορούμε να ψηφίσουμε». Εάν αυτό εσάς δεν σας λέει κάτι, εμάς μας λέει πάρα πολλά επί της ουσίας, κύριοι, επί της ουσίας.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Δούνια Παναγιώτα (Νόνη), Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κυρανάκης Κωνσταντίνος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Τζάκρη Θεοδώρα, Ζαχαριάδης Κωνσταντίνος, Καλαματιανός Διονύσιος – Χαράλαμπος, Αμανατίδης Ιωάννης, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Κατρούγκαλος Γεώργιος, Ραγκούσης Ιωάννης, Σπίρτζης Χρήστος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Γκιόκας Ιωάννης, Κανέλλη Γαρυφαλλιά (Λιάνα), Δελής Ιωάννης, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής του Κομμουνιστικού Κόμματος Ελλάδος, κ. Ιωάννης Γκιόκας.

**ΙΩΑΝΝΗΣ ΓΚΙΟΚΑΣ (Ειδικός Αγορητής του Κ.Κ.Ε.):** Η κυρία Λιακούλη παρασύρθηκε από την αλλαγή ονόματος του ΠΑΣΟΚ σε ΚΙΝΑΛ και εμφανίζεται σαν να προέκυψε το κόμμα αυτό από παρθενογένεση. Εγώ δεν θυμάμαι, θυμάσαι Γιάννη, είκοσι χρόνια το ΠΑΣΟΚ ως κυβέρνηση να έχει φέρει ποτέ νόμο για την ψήφο των αποδήμων; Ούτε μία φορά. Ούτε μία φορά. Δεν κατορθώσατε να κάνετε ούτε αυτό που ζητάγαμε, ως ΚΚΕ, εδώ και τριάντα χρόνια σε διάφορες διακομματικές επιτροπές που στείλατε, να γίνει μια καταμέτρηση αυτού του κόσμου. Ούτε εσείς, ούτε η Νέα Δημοκρατία δεν το έκαναν ποτέ. Μια καταμέτρηση αυτού του κόσμου, να δούμε πόσοι είναι αυτοί, τέλος πάντων, οι άνθρωποι, οι Έλληνες απόδημοι του εξωτερικού; Ούτε αυτό δεν κάνατε και έρχεσθε εδώ με στόμφο να μιλάτε σαν να προκύψατε από παρθενογένεση.

Παρόλα αυτά, εμείς ξαναθέτουμε το ερώτημα: Ποιο είναι το νόημα της σημερινής συζήτησης όταν υπάρχει Νόμος ψηφισμένος και όταν αυτό που θα είχε νόημα ήταν να γίνει μία συζήτηση βεβαίως και σε αυτή την Επιτροπή και στην Επιτροπή Απόδημου Ελληνισμού για να δούμε πως προχωράει η εφαρμογή αυτού του νόμου και τι ζητήματα προκύπτουν; Δεν κάνετε αυτή τη συζήτηση και ξανανοίγετε μια ολόκληρη διαδικασία νομοπαρασκευαστική και λέτε, για ποιο λόγο; Επειδή, λέει, έγιναν οι δηλώσεις της κυρίας Τζάκρη. Αυτός είναι ο λόγος; Δηλαδή, επειδή έκανε δηλώσεις η κυρία Τζάκρη, ανεκδιήγητες λέμε εμείς, εσείς ξεκινάτε μια νομοπαρασκευαστική διαδικασία, η οποία θα εξελιχθεί σε ένα αποπροσανατολιστικό δικομματικό καβγά; Είναι αυτός λόγος; Σοβαρά μιλάτε; Και ξαναλέω, σε συνθήκες πανδημίας, κρίσης, προβλημάτων, κατάρρευσης, σε μια περίοδο που ο λαός δίνει μία μάχη ζωής, η πολιτική προτεραιότητα της ηγεσίας του Υπουργείου Εσωτερικών είναι να φέρει έναν τέτοιο νόμο για να «στήσουμε» εδώ ένα επικοινωνιακό δικομματικό σόου; Μάλλον αυτή είναι. Συζήτηση θα μπορούσε να γίνει, βεβαίως. Δεν έχουμε πρόβλημα και να κληθούν και οι απόδημοι και οι εκπρόσωποί τους και να γίνει συζήτηση, αφού τέθηκε τέτοιο ζήτημα από τις δηλώσεις της κυρίας Τζάκρη. Θα έρθω παρακάτω σε αυτό.

 Τι αποδεικνύεται, όμως, με όλη αυτή την ιστορία; Αποδεικνύεται για μια ακόμη φορά, αυτό που είχαμε εμείς και τότε στο νόμο που ψηφίστηκε το 2019 και αποδεικνύεται προϊόντος του χρόνου, ο πολιτικός «τυχοδιωκτισμός» όλων σας και της Νέας Δημοκρατίας και του ΣΥΡΙΖΑ και του Κινήματος Αλλαγής. Αποδεικνύονται τα πολιτικά «παιχνίδια που παίζετε στις πλάτες» των αποδήμων και αποδεικνύεται η «απροκάλυπτη και αποκρουστική» ψηφοθηρία που κάνετε. Όλα τα παραπάνω, όλη αυτή η συζήτηση είναι ενδεικτική του πως αντιμετωπίζετε τους απόδημους. Πώς τους αντιμετωπίζετε; Ως κουκιά. Έτσι τους αντιμετωπίζετε. Τους αντιμετωπίζετε ως κουκιά.

 Τους αντιμετωπίζετε ως «κουκιά» και την ίδια στιγμή είστε εσείς τα ίδια κόμματα, η Νέα Δημοκρατία, το ΠΑΣΟΚ, οι πολιτικοί τους πρόγονοι, ο ΣΥΡΙΖΑ στη συνέχεια που κυβέρνησε, που ευθύνεστε για τον ξεριζωμό αυτών των ανθρώπων αλλά και των οικογενειών τους. Από το αμίμητο «η μετανάστευση είναι ευλογία Θεού δια τον τόπο» της δεκαετίας του ’60, μέχρι τα νέα κύματα μεταναστών στα χρόνια της κρίσης και των μνημονίων. Όλο αυτό το διάστημα, η μετανάστευση ήταν αποτέλεσμα των πολιτικών επιλογών που έκαναν οι κυβερνήσεις και το αποτέλεσμα ενός βάρβαρου και απάνθρωπου συστήματος. Δεν είναι φυσικό φαινόμενο η μετανάστευση. Δεν είναι φυσικό φαινόμενο η προσφυγιά. Και σήμερα οι θύτες έρχονται να εμφανιστούν ως προστάτες. Τεράστια υποκρισία!

 Λέτε ότι θέλετε να έχουν φωνή οι Έλληνες απόδημοι. Ποιος σας είπε ότι δεν είχαν ή δεν έχουν φωνή όλα αυτά τα χρόνια; Και φωνή έχουν και συλλόγους έχουν και οργανώσεις έχουν και όλα αυτά τα χρόνια φωνάζουν για τα προβλήματά τους. Όμως, φωνάζουν σε ώτα μη ακουόντων, γιατί οι κυβερνήσεις ποτέ δεν ασχολήθηκαν σοβαρά να λύσουν τα προβλήματα αυτών των ανθρώπων. Πάμε λίγο πιο συγκεκριμένα. Ορισμένες παρεμβάσεις του τελευταίου διαστήματος. Ορισμένες ερωτήσεις κοινοβουλευτικού ελέγχου. «Απειλή κλεισίματος των τμημάτων ελληνικής γλώσσας», εκατό ελληνόπουλα στο Βερολίνο. «Μεγάλη αγανάκτηση και ταλαιπωρία προκαλούν στους Έλληνες μετανάστες της Αυστραλίας οι τεράστιες λίστες αναμονής λόγω της δραματικής συρρίκνωσης προσωπικού του Προξενείου της Μελβούρνης». Η γραφειοκρατία του Προξενείου της Μελβούρνης, κύριε Κουμουτσάκο. «Κλείσιμο τμημάτων ……και προγραμμάτων ελληνικής γλώσσας στο Σίδνεϋ, στη Μελβούρνη, στη Βουδαπέστη, στην Κοπεγχάγη κ.λπ.». Αυτή είναι η πολιτική σας. Αυτό είναι το ενδιαφέρον σας για τους απόδημους και τους μετανάστες εργαζόμενους, φοιτητές, επιστήμονες του εξωτερικού. Σας ανέφερα μόνο ορισμένες παρεμβάσεις του τελευταίου διαστήματος. Γιατί αν ανοίξουμε αυτή τη συζήτηση, δεν θα τελειώσουμε ποτέ.

 Να δούμε, τώρα, πώς εκφράζεται ο τυχοδιωκτισμός. Η Νέα Δημοκρατία υποστηρίζει τη δυνατότητα όλων των Ελλήνων του εξωτερικού να ασκούν το εκλογικό δικαίωμα από τον τόπο κατοικίας χωρίς κανένα κριτήριο και με αυτή τη θέση συντάσσεται ουσιαστικά και το Κίνημα Αλλαγής, η Ελληνική Λύση και επί της ουσίας το ΜέΡΑ25, αν και η πρότασή του δεν είναι ταυτόσημη. Είναι, όμως, κατ’ ουσίαν ίδια. Πρέπει να ειπωθεί όμως πού οδηγεί αυτή η πρόβλεψη. Οδηγεί δυνητικά στην διαμόρφωση ενός τεράστιου εκλογικού σώματος που θα καθορίζει τις πολιτικές εξελίξεις στην Ελλάδα και που πιθανότατα – σχεδόν σίγουρα- δεν θα υφίσταται τις συνέπειες της όποιας πολιτικής επιλογής. Γιατί; Γιατί είναι δεδομένο ότι μέσα σε αυτό το απροσδιόριστο εκλογικό σώμα, θα υπάρχουν χιλιάδες άνθρωποι που δεν έχουν κανένα οικονομικό ή κοινωνικό δεσμό με τη χώρα, μπορεί να μην έχουν καν επισκεφτεί την Ελλάδα σε όλη τους τη ζωή, ενώ η ζωή τους την ίδια στιγμή εξαρτάται ή διαμορφώνεται με βάση τις κοινωνικές και πολιτικές συνθήκες μιας άλλης χώρας. Υπάρχει τέτοιος κίνδυνος ή είναι μόνο στο μυαλό του ΚΚΕ; Ναι υπάρχει. Και γιατί υπάρχει; Γιατί στο ελληνικό δίκαιο της ιθαγένειας κυριαρχεί ακόμα και σήμερα το αναχρονιστικό δίκαιο του αίματος για το οποίο κανένα κόμμα, πλην ΚΚΕ, δεν θέτει ζήτημα άμεσης αλλαγής. Αυτό το δίκαιο, όσον αφορά την απόκτηση της ιθαγένειας, έχει ως αποτέλεσμα όσοι έχουν και έναν μακρινό πρόγονο ελληνικής καταγωγής, να μπορούν να αποκτήσουν την ελληνική ιθαγένεια. Αυτό συνεπάγεται την αυτόματη εγγραφή στους εκλογικούς καταλόγους. Γιατί στην Ελλάδα δεν μεσολαβεί κάποιο άλλο στάδιο. Η απόκτηση της ελληνικής ιθαγένειας σημαίνει αυτόματα και εγγραφή στους εκλογικούς καταλόγους. Ενώ, σε άλλες χώρες δεν υπάρχει αυτή η διαδικασία.

Αυτοί οι άνθρωποι, λοιπόν, αν και κατάγονται από την Ελλάδα, αν και αγαπούν την Ελλάδα, τιμούν την καταγωγή τους, λόγω της μακρόχρονης διαμονής τους στο εξωτερικό, ορισμένοι μπορεί να έχουν γεννηθεί στο εξωτερικό, να είναι εγγόνια μεταναστών, έχουν αντικειμενικά ενσωματωθεί στις κοινωνίες αυτών των χωρών, έχουν συνδέσει τη ζωή και το μέλλον τους με αυτές τις κοινωνίες και διαμορφώνουν κριτήριο και συνείδηση, με βάση την πραγματικότητα αυτών των χωρών. Είναι αλήθεια αυτό ή είναι ψέμα; Είναι αλήθεια.

Και επειδή αναφερθήκατε και στην προηγούμενη συζήτηση στη Βουλή για το νομοσχέδιο, τότε είχε γίνει ακρόαση φορέων, κύριε Βορίδη και είχαμε ρωτήσει τότε στην ακρόαση των φορέων έναν εκπρόσωπο της ομογένειας το εξής, για ποιο λόγο στις Ευρωεκλογές, ενώ υπήρχε δυνατότητα άσκησης του εκλογικού δικαιώματος από τον τόπο κατοικίας και ενώ δεν υπήρχε κανένας περιορισμός, δεν γράφτηκαν τόσοι πολλοί; Γιατί υπήρχε ένα ένας περιορισμός: Ότι έπρεπε να επιλέξουν αν θα συμμετέχουν στις ελληνικές Ευρωεκλογές ή αν θα συμμετέχουν στις Ευρωεκλογές των χώρων διαμονής τους και οι περισσότεροι λογικά, φυσικό είναι αυτό, επέλεξαν να συμμετέχουν στις εκλογικές διαδικασίες στις Ευρωεκλογές των χωρών διαμονής τους, γιατί αυτοί οι άνθρωποι εξαρτούν τη ζωή τους και την τύχη τους από τις πολιτικές εξελίξεις σε αυτή τη χώρα και όχι στην Ελλάδα. Δεν το καταλαβαίνετε αυτό το πράγμα;

Τι θα πρέπει να πείτε στον ελληνικό λαό; Γιατί ξέρετε, κύριε Βορίδη, κύριε Κουμουτσάκο, κυρία Λιακούλη, το ζήτημα της ψήφου των Αποδήμων δεν ενδιαφέρει μόνο όσους ζουν έξω, ενδιαφέρει και όσους ζουν μέσα. Σε αυτόν λοιπόν τον κόσμο θα πρέπει να του πείτε ότι αν δεν υπάρχουν κριτήρια, το αν θα δουλεύει οκτάωρο ή δεκάωρο θα το συνδιαμορφώνουν και κάποιοι που δεν εργάζονται στην Ελλάδα. Το ότι αν παίρνει την τάδε σύνταξη ή τη δείνα σύνταξη και ποιο θα είναι το ύψος της σύνταξης, θα το συνδιαμορφώνουν και κάποιοι, οι οποίοι δεν παίρνουν σύνταξη στην Ελλάδα. Το τι σχολεία έχουν, τι νοσοκομεία έχουν, όσοι ζουν στο εσωτερικό, θα το διαμορφώνουν και κάποιοι που δεν επισκέπτονται τα συγκεκριμένα σχολεία και τα συγκεκριμένα νοσοκομεία. Το τι φορολογία έχουν θα το συνδιαμορφώνουν και κάποιοι, αν δεν υπάρχουν κριτήρια, οι οποίοι δεν φορολογούνται στην Ελλάδα. Το τι εξωτερική πολιτική υπάρχει θα το συνδιαμορφώνουν και κάποιοι, οι οποίοι δεν Θα κληθούν να προστατεύσουν τα σύνορα, εάν χρειαστεί. Αυτά θα πρέπει να τα πείτε. Θα πρέπει να τα πείτε και στο εσωτερικό, όχι μόνο το εξωτερικό. Αυτό θα συμβεί αν δεν υπάρχουν κριτήρια και για όλους αυτούς τους λόγους εμείς λέμε ότι πρέπει να υπάρχουν κριτήρια, που εσείς δεν θέλετε και όλοι αντιλαμβάνονται πού οδηγούν.

Απλά, βρήκατε την ευκαιρία να ανοίξετε πάλι το θέμα για τα συγκεκριμένα κριτήρια, αξιοποιώντας τις δηλώσεις της κυρίας Τζάκρη, Βουλευτή του ΣΥΡΙΖΑ και αρμόδια τομεάρχης, η οποία τι έκανε; Η κυρία Τζάκρη πήγε να χαϊδέψει τα αυτιά. Αυτό έκανε. Πήγε να χαϊδέψει τα αυτιά στη Νέα Υόρκη, από τη μία μεριά να καταγγέλλει τα κριτήρια, που και ο ίδιος ο ΣΥΡΙΖΑ ψήφισε και από την άλλη μεριά να τους κρύψει όμως γιατί δεν υπάρχει αυτό στη δήλωση ότι δεν θα προσμετράται η ψήφος τους στο εκλογικό αποτέλεσμα. Αυτός είναι ο πολιτικός τυχοδιωκτισμός όλων σας και των μεν και των δε. Στη συνέχεια βέβαια, ήρθε ο ΣΥΡΙΖΑ να πει ότι δεν είπε την πρόταση των κριτηρίων, είπε τη δικιά μας αρχική πρόταση που δεν είχε κριτήρια, που, που και τα λοιπά.

Πάμε λοιπόν στην αρχική πρόταση του ΣΥΡΙΖΑ. Τι έλεγε ο ΣΥΡΙΖΑ; Να ψηφίζουν όλοι, απλά να εκλέγουν έναν αριθμό Βουλευτών. Δηλαδή, πάλι ψήφος με βάση το δίκαιο του αίματος, που μπορεί να οδηγήσει πάλι σε ένα απροσδιόριστο αριθμό και αυτοί οι άνθρωποι αν είναι 500.000 ή 1 εκατομμύριο ή 1,5 εκατομμύριο που θα ψηφίζουν, δεν θα επηρεάζουν τις πολιτικές εξελίξεις;

Δεύτερον, η πρόταση του ΣΥΡΙΖΑ, ενιαίο ψηφοδέλτιο. Ενιαία είναι η Ομογένεια;

Όπως ο ελληνικός λαός έχει κοινωνικές και ταξικές διαφοροποιήσεις. Δεν χωρίζεται γεωγραφικά ο ελληνικός λαός. Εγώ και οι Βουλευτές του Κ.Κ.Ε. εκπροσωπούμε, όχι γενικά τους κατοίκους της ανατολικής Αττικής, αλλά εκπροσωπούμε τους εργαζόμενους και τα φτωχά λαϊκά στρώματα. Ο κ. Βορίδης, στην ανατολική Αττική, εκπροσωπεί το κεφάλαιο. Έτσι είναι και η ομογένεια. Επομένως, το ενιαίο ψηφοδέλτιο τι λογικές καλλιεργεί; Συν το γεγονός ότι στην πρόταση του ΣΥΡΙΖΑ δεν αποκλείεται και η επιστολική ψήφος, που είναι βασικό ζήτημα.

Απέναντι σε αυτά τα πολιτικά παιχνίδια, στάθηκε και στέκεται η καθαρή στάση παροχών του Κ.Κ.Ε., που μάχεται σταθερά για τα προβλήματα των Ελλήνων μεταναστών, που από τη μια διευκολύνει την άσκηση του εκλογικού δικαιώματος και από την άλλη, διαμορφώνει ένα εκλογικό σώμα που προσομοιάζει με τις συνθήκες ζωής του ελληνικού λαού στο εξωτερικό και είχε τρεις βασικούς άξονες: Ύπαρξη πραγματικών, οικονομικών και κοινωνικών δεσμών, γιατί πρέπει να υπάρχει ενεργητική σχέση του πολίτη με το κράτος και αυτό δεν είναι κομμουνιστικό, είναι στοιχείο της αστικής λογικής ότι πρέπει να υπάρχει ενεργητική σχέση δικαιωμάτων και υποχρεώσεων του πολίτη με το κράτος. Εσείς, ακόμα και από αυτή την αστική λογική στο συγκεκριμένο θέμα έχετε πάρει διαζύγιο και από την κοινή λογική εν γένει.

Ο δεύτερος άξονας ήταν η διαπίστωση ενός ελάχιστου χρόνου παρουσίας στη χώρα τα τελευταία χρόνια και αυτός ο όρος έπρεπε να τεθεί εκτός όλων των άλλων, γιατί ποτέ δεν είχε γίνει καταμέτρηση με ευθύνη των κυβερνήσεων, για το πότε έφυγε κάποιος άνθρωπος ή η οικογένειά του στο εξωτερικό. Δεν υπάρχει αυτό το στοιχείο πουθενά, με ευθύνη σας, ενώ σε άλλες χώρες υπάρχουν αυτά τα δεδομένα.

Ο τρίτος άξονας ήταν η αυτοπρόσωπη παρουσία σε εκλογικά τμήματα του εξωτερικού. Όχι, απλά, επιστολική ψήφο, όχι ηλεκτρονική ψήφος, αυτά τα δήθεν της μεταμοντέρνας Δημοκρατίας και τα λοιπά. Εκλογές σημαίνει συμμετοχή, σημαίνει συζητάω, σημαίνει ουσιαστική συμμετοχή και έτσι κατοχυρώνεται η εγκυρότητα της ψήφου μέσα από την αυτοπρόσωπη παρουσία σε Εκλογικά Τμήματα. Διότι, είδατε τη συζήτηση που ξέσπασε με αφορμή τις εκλογές στις Ηνωμένες Πολιτείες της Αμερικής, για το ζήτημα της επιστολικής ψήφου ή παλιότερα στην Ιταλία.

Αυτά ήταν τα κριτήρια, τα οποία, κατά τη γνώμη μας, τυγχάνουν και ευρύτατης αποδοχής και από όσους ζουν εδώ, αλλά και από τους απόδημους. Δεν είναι κριτήρια περιορισμού του εκλογικού δικαιώματος, όπως λέτε. Κανένας δεν το χάνει το εκλογικό δικαίωμα. Είναι προϋποθέσεις διευκόλυνσης για την άσκηση του εκλογικού δικαιώματος από τον τόπο κατοικίας. Όπως, επίσης, είναι και η διεθνής πρακτική, γιατί μεγάλα κράτη, η Μεγάλη Βρετανία, οι Ηνωμένες Πολιτείες, η Γερμανία, θέτουν παρόμοια κριτήρια για την ψήφο των δικών τους αποδήμων και τη συμμετοχή τους στις Εκλογές. Είναι αυτονόητο, γιατί αυτά τα κράτη βάζουν κριτήρια. Για να μην υπάρχουν και οργανωμένα συμφέροντα που να επηρεάζουν το εκλογικό αποτέλεσμα σε μια χώρα. Εκτός και αν αυτό θέλετε και το πάτε αλλού. Όμως, τα κράτη αυτά βάζουν αυτά τα κριτήρια.

Επίσης, αυτά τα κριτήρια συνάδουν με την πάγια νομολογία του Ευρωπαϊκού Δικαστηρίου Δικαιωμάτων του Ανθρώπου. Επιπλέον, είναι και προς το συμφέρον των ίδιων των αποδήμων, γιατί σκεφτείτε ένα οριακό εκλογικό αποτέλεσμα να κρινόταν από κάποιους που δεν έχουν δεσμούς με τη χώρα. Τι πολιτικά ζητήματα θα άνοιγε αυτό και τι λογικές θα τροφοδοτούσε;

Για όλους αυτούς τους λόγους, καταψηφίζουμε το σχέδιο νόμου της κυβέρνησης και θεωρούμε ότι και αυτή η συζήτηση πρέπει να γίνει κριτήριο για τους απόδημους και τα προβλήματά τους όλα αυτά τα χρόνια και ποιος τους έδιωξε, αλλά και ποιοι σήμερα παίζουν πολιτικά παιχνίδια στις πλάτες τους. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Ευχαριστώ, κύριε Πρόεδρε. Πριν από μερικούς μήνες, όταν η κυβέρνηση παρουσίαζε τον νόμο για την ψήφο των αποδήμων η Ελληνική Λύση είχε επισημάνει με σαφήνεια τα κυβερνητικά λάθη εντός του συγκεκριμένου νομοθετήματος. Φέρατε ένα νομοσχέδιο, το ψηφίσαμε, για να βάλουμε πλάτη, να στηρίξουμε, αλλά είχαμε πει ότι υπάρχουν κάποια λάθη. Τότε μας είπατε ότι εμείς, κάνουμε λάθος.

Σήμερα, λοιπόν, και αφού διορθώσατε το λάθος που είχαμε επισημάνει τότε, το παίζετε τολμηροί μεταρρυθμιστές και το κάνετε με ξένες πλάτες. Το γεγονός, βέβαια, ότι εξακολουθείτε να μην παραδέχεστε τα λάθη σας, είναι ο ορισμός της αλαζονείας. Σημειώνουμε και πάλι, για να είμαστε ξεκάθαροι σε όλους, ότι σταθερή και αταλάντευτη θέση της Ελληνικής Λύσης είναι ότι όλοι οι Έλληνες της διασποράς πρέπει να έχουν δικαίωμα ψήφου όπου και αν αυτοί βρίσκονται.

Το λέμε αυτό, όχι γιατί θα μας συνέφερε μια πιθανή ψήφος σε κάποιες Εκλογές μπορεί και να πλησιάζουν. Το λέμε, γιατί το πιστεύουμε και αυτή είναι η μεγάλη διαφορά. Μακάρι να μπορούσαμε να ισχυριστούμε το ίδιο και για εσάς. Όμως, όπως φαίνεται από τον τρόπο, με τον οποίο φέρνετε αυτό το νομοσχέδιο, μάλλον το μυαλό σας το έχετε στις επόμενες Εκλογές. Εκεί έχετε στοχεύσει και εκεί έχετε βάλει όλο το ενδιαφέρον σας. Κοιτάτε τους απόδημους και αυτό είναι άσχημο, ως ψηφοδέλτια. Βλέπετε τους συνέλληνές μας στο εξωτερικό ως ψηφοδέλτια, γιατί αυτό επιτάσσει ο επιτελικός σκοπός της νίκης στις επερχόμενες Εκλογές, την οποία, θέλετε να πετύχετε πάση θυσία και προκειμένου να τον πετύχετε αυτόν τον στόχο δεν σας σταματάει τίποτα. Ούτε η καλή νομοθέτηση, ούτε η «Διαύγεια», ούτε η συνέχεια, που έχει, όπως λέτε, το κράτος.

Το μόνο που έχει συνέχεια για εσάς, είναι η πολιτική σας ατζέντα, είναι η επιδίωξη των πολιτικών και κομματικών σας συμφερόντων. Μας προκαλεί πολιτική απέχθεια το γεγονός ότι η κυβέρνησή σας δεν χάνει ευκαιρία να εκμεταλλευτεί πρόσωπα, πράγματα και καταστάσεις. Εάν για εσάς ο σκοπός αγιάζει τα μέσα, για εμάς, είναι ιεροσυλία να εκμεταλλευτούμε τους απόδημους Έλληνες απλά για την ψήφο τους. Δεν μας το επιτρέπει το πολιτικό μας DNA.

Αν είχατε αυτά τα στοιχεία που χαρακτηρίζουν εμάς, δεν θα ακούγαμε στην Επιτροπή του νομοσχεδίου για τον εσωτερικό έλεγχο τον Υπουργό σας να λέει ότι συμφωνεί με τις δηλώσεις Βουλευτή του ΣΥΡΙΖΑ, ότι δεν πρέπει να υπάρχουν περιορισμοί για να ψηφίζουν οι απόδημοι Έλληνες. Όλως τυχαίως, την επόμενη μέρα κατατέθηκε σχέδιο νόμου. Ακούσατε τον ΣΥΡΙΖΑ και σπεύσατε να υιοθετήσετε με νόμο τις προτάσεις του; Πριν από περίπου ένα χρόνο φέρατε να ψηφίσουμε ένα νομοσχέδιο για τους απόδημους με όρους, με προϋποθέσεις, με περιορισμούς. Εμείς, φωνάζαμε από κάτω και λέγαμε να βγάλετε τους όρους και τους περιορισμούς και τότε, προκειμένου να πλησιάσουμε στον στόχο μας, ο οποίος, ήταν να γίνει πράξη η ψήφος των αποδήμων, αφού εκφράσαμε τις επιφυλάξεις μας για τους περιορισμούς, τους όρους και όλα αυτά, αλλά βάλαμε πλάτη για να ψηφιστεί ο νόμος.

Τι άλλαξε τώρα; Η Τζάκρη; Πολιτική καζούρα είναι αυτό που κάνετε και τους ψήνετε το ψάρι στα χείλη. Το βάζετε και μετά το Πάσχα για να ψήνονται δεκαπέντε μέρες. Πιο μεγάλη σημασία έχει αυτό, από μια ακέραιη στάση της κυβέρνησης και τα πιστεύω της απέναντι στους Έλληνες απόδημους, στους Έλληνες του εξωτερικού, στους ανθρώπους που πρέπει να σεβόμαστε;

Βέβαια, τότε που φέρατε το νομοσχέδιο, τα ποσοστά σας ήταν ακόμα πάρα πολύ υψηλά. Τώρα που η κλεψύδρα έχει γυρίσει ανάποδα και δημοσκοπικά έχει αρχίσει το ψαλίδισμα, το παίρνετε αλλιώς το έργο. Κυβίστηση λέγεται αυτό στο χώρο του αθλητισμού. Γιατί το 2019 δεν λάβατε υπόψη, για παράδειγμα, τα σχόλια της διαβούλευσης και των εκπροσώπων των ομογενών; Τι άλλαξε τώρα; Τι άλλαξε δύο χρόνια μετά και αποφασίσατε να τα λάβετε υπόψη; Τι μεσολάβησε; Μπορεί οι δηλώσεις των Βουλευτών της Αξιωματικής Αντιπολίτευσης να έχουν για εσάς μεγαλύτερη αξία από τις δηλώσεις, τους προβληματισμούς, των ίδιων των ομογενών; Δεν ακούσατε τους ομογενείς και ακούτε την Τζάκρη και τον ΣΥΡΙΖΑ; Αυτό είναι;

Όσο και αν ακούγεται παράδοξο, ναι. Αυτή είναι η απάντηση στο ερώτημα που σας έθεσα πριν. Δεν μας κάνει καμία εντύπωση, γιατί αυτούς τους καβγάδες που στήνετε στην Ολομέλεια, στις Επιτροπές, είστε ίδιοι και όποιες διαφορές και στείρες αντιπαραθέσεις λαμβάνουν χώρα, γίνεται κυρίως για επικοινωνιακούς λόγους. Θα μπορούσα να πω ότι το 99,9% των καβγάδων σας είναι στημένοι. Έχετε αποδείξει πόσο ίδιοι είστε και πόσο συνεχίζετε την ίδια τακτική, την ίδια πολιτική και βέβαια, αναφέρομαι στην κατάπτυστη και προδοτική Συμφωνία των Πρεσπών, που ακόμη περιμένουμε να δούμε πότε θα τολμήσετε να την φέρετε για κύρωση στη Βουλή.

Τι έχουν να πουν οι ομογενείς μας για το γεγονός ότι ξεπουλήσατε το όνομα και την ιστορία της Μακεδονίας; Θα τους ρωτήσετε; Για την απάντηση θα χρειαστεί να περιμένετε τις επόμενες Εκλογές και θα την μάθετε με τον πλέον εμφατικό τρόπο. Να είστε βέβαιοι ότι οι Έλληνες του εξωτερικού δεν θα σας χαριστούν. Γιατί, εδώ και δύο χρόνια αρνείστε να υπογράψετε την σύσταση Εξεταστικής Επιτροπής που έχει καταθέσει η Ελληνική Λύση για τις Πρέσπες; Δεν αλλάζει η Συμφωνία; Κομμάτια να γίνει. Αλλάζει, καθώς την έχουν παραβιάσει 72 φορές οι Σκοπιανοί και εμείς, δεν κουνιόμαστε. Μετά τις επόμενες Εκλογές που θα είμαστε 30 Βουλευτές θα περνάνε οι Εξεταστικές.

Τώρα, όμως, ζητάμε από εσάς να την υπογράψετε. Να μάθουμε και τι έγινε εκείνες τις μέρες. Γιατί εκείνη η βιασύνη και η σπουδή. Κατηγορούσατε τον Κοτζιά. Ακούσαμε για βαλίτσες που έμπαιναν και έβγαιναν. Να μη μάθουν οι Έλληνες; Τώρα, προκειμένου να κερδίσετε τις εντυπώσεις, προκειμένου να κερδίσετε τους απόδημους και τις Εκλογές, καταργείτε με το νομοσχέδιο αυτό τους περιορισμούς που εσείς, οι ίδιοι, θέσατε. Να πω ότι αλλάζετε ένα νομοσχέδιο που έφερε ο ΣΥΡΙΖΑ, να πω ότι το καταλαβαίνω, αφού έχετε μια άλλη λογική και θέλετε να το αλλάξετε. Είπαμε ότι το κράτος έχει συνέχεια μόνο στα μεγάλα και στα σημαντικά. Πρέσπες και πάει λέγοντας. Το κομματικό κράτος της Ν.Δ. δεν έχει συνέχεια. Άλλα μπορεί να λέει ο Θεοδωρικάκος, άλλα μπορεί να λέει ο Βορίδης και ούτω καθεξής.

Ταυτόχρονα, όμως, συμβαίνει και κάτι άλλο ξέρετε, πολύ σοβαρό, κύριε Υπουργέ, υποτιμάτε τον ίδιο τον Απόδημο Ελληνισμό με το να τον χρησιμοποιείτε ως εργαλείο για να υλοποιήσετε εσείς τα σχέδιά σας. Το ίδιο, βέβαια, κάνει και ο ΣΥΡΙΖΑ, αλλά αυτή την φορά αγαπητέ κύριε Κατρούγκαλε -ξέρετε πόσο πολύ σας εκτιμώ, έχουμε περάσει αρκετές ώρες εδώ μέσα και στο Σύνταγμα και σε πολλά νομοσχέδια- βάλατε αυτογκόλ, την πατήσατε. Την πατήσατε. Εντάξει η πολιτική έτσι είναι, μια την πατάει ο ένας, μια ο άλλος. Δεν μπορείς να κάνεις κάτι άλλο, εκτός αν όλο αυτό το σκηνικό βέβαια πάλι είναι έτσι στημένο.

Πάμε παρακάτω. Η Ελληνική Λύση, από την πρώτη στιγμή, επεσήμανε πόσο σημαντικό -δεν μπορώ να το πω πιο ξεκάθαρα- είναι ο Απόδημος Ελληνισμός, ο απανταχού Ελληνισμός. Ο Ελληνισμός που δεν γνωρίζει σύνορα. Αυτό είναι το σημαντικό. Σε κάθε ευκαιρία που έχουμε ξεκαθαρίζουμε το πόσο μας λείπουν οι άνθρωποι αυτοί και σας το λέμε -το ξέρετε- σας συνδέει μια μακρόχρονη γνωριμία κύριε Βορίδη και ο Πρόεδρος της Ελληνικής Λύσης είναι παιδί μεταναστών, όπως πολλοί από εμάς, εγώ γεννήθηκα και μεγάλωσα στην Γερμανία, 11 χρόνια έζησα εκεί. Ξέρω πως είναι. Σε κάθε ευκαιρία που έχουμε το ξεκαθαρίζουμε. Αυτοί οι άνθρωποι δεν έφυγαν επειδή ήθελαν. Δεν έφυγαν επειδή «αχ θέλω να πάω στην Γερμανία να δουλέψω». Αναγκάστηκαν να ξενιτευτούν. Το έκαναν από ανάγκη και η αλήθεια είναι ότι καμαρώνουμε για τα επιτεύγματα τους εκεί έξω και τις διακρίσεις τους στο εξωτερικό. Ταυτόχρονα, όμως, νιώθουν και μια πικρία. Μια πικρία, γιατί οι αποτυχίες και τα λάθη όλων των προηγουμένων Κυβερνήσεων και συμπεριλαμβάνεται και η δική σας μέσα, τα μνημόνια, τα αδιέξοδα που οδήγησαν σε μια φυγή χιλιάδων νέων μας και κυρίως επιστημόνων, δυστυχώς, που τώρα διαπρέπουν στο εξωτερικό. Δυστυχώς, δεν έχουμε καταφέρει ως χώρα, ως πολιτεία να δώσουμε τα κατάλληλα κίνητρα και να δημιουργήσουμε αυτές τις κατάλληλες συνθήκες και τις προϋποθέσεις για να επιστρέψουν τα παιδιά μας πίσω.

Ας τους κάνουμε, λοιπόν, πιο εύκολο το να ψηφίσουν. Τουλάχιστον, αυτό το οφείλουμε. Να τους το κάνουμε πιο εύκολο να ψηφίσουν, να νιώσουν ότι μετέχουν ενεργά, ότι μετέχουν πραγματικά στα Κοινοβουλευτικά δρώμενα της Πατρίδας τους.

Είχα την τιμή, όπως είπα και πριν, να συμμετάσχω ως εκπρόσωπος της Ελληνικής Λύσης στη διαδικασία της Συνταγματικής Αναθεώρησης, όπου και εκεί επισημάναμε ότι πρέπει επιτέλους να γίνει πράξη η ψήφος του Απόδημου Ελληνισμού, αλλά και στις συζητήσεις του νομοσχεδίου σας με τους περιορισμούς που είχατε βάλει τότε τονίσαμε ότι πρέπει να διευκολύνουμε και όχι να δυσκολεύουμε την ψήφο των ανθρώπων αυτών. Ότι πρέπει να ψηφίζουμε διατάξεις που θα αντιμετωπίζουν τα προβλήματα και θα απλοποιούν τις διαδικασίες για να έχουν πρόσβαση όλοι οι Απόδημοι. Είχαμε, μάλιστα, καταθέσει και τροπολογία ώστε ότι επιπρόσθετα χρειαστεί για την ψήφο των Αποδήμων να γίνει πιο εύκολα, να γίνει η διαδικασία εύκολη. Τότε δεν μας ακούσατε, τώρα όμως τρέχετε να δημιουργήσετε συμπάθειες και να δημιουργήσετε εντυπώσεις.

Επειδή συζητούμε για το νομοσχέδιο και τις διατάξεις -θα έχουμε, βέβαια, καιρό να τα πούμε- αλλά, μετά το Πάσχα. Δείξτε λίγο έλεος, κάντε το λίγο πιο νωρίς, πολύ τους καθυστερείτε.

Μετά το Πάσχα, έκλεισε;

**ΜΑΥΡΟΥΔΗΣ (Μάκης) ΒΟΡΙΔΗΣ:** Μετά το Πάσχα.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής Ελληνικής Λύσης):** Έκλεισε, μετά το Πάσχα. Δεν είναι αντίθετη, λοιπόν, η Ελληνική Λύση, θα το υπερψηφίσουμε, αλλά πρέπει να δούμε λίγο, να μιλήσουμε αναλυτικότερα και στις επόμενες συνεδριάσεις, να επισημάνουμε κάποιους προβληματισμούς για την κατάργηση της διακομματικής επιτροπής.

Της επιτροπής, δηλαδή, που τι θα έκανε;

Θα έλεγχε τις ενστάσεις εκείνων των ανθρώπων που απορρίπτονται οι αιτήσεις εγγραφής τους στους ειδικούς εκλογικούς καταλόγους. Θα μπορούσε να τηρηθεί έστω με κάποιες διαφορετικές προϋποθέσεις, με κάποια διαφορετικά καθήκοντα. Είναι θέμα συζήτησης θα το δούμε.

Κλείνω, κύριε Πρόεδρε, λέγοντας ότι, για μας, ο Απόδημος Ελληνισμός, οι απανταχού Έλληνες είναι ένα αναπόσπαστο κομμάτι της Πατρίδος μας, ένα αναπόσπαστο κομμάτι της ιστορίας μας. Είναι Έλληνες και πρέπει να μετέχουν ισότιμα στην ανάδειξη των Κυβερνώντων. Με αυτόν τον τρόπο και μόνο με αυτόν, η συμμετοχή του λαού στα κοινά, των πολιτών στα κοινά, η Δημοκρατία μας, η Πατρίδα μας, όλοι, εμείς γινόμαστε πιο δυνατοί. Ειδικά σε αυτούς τους δύσκολους καιρούς που διανύουμε. Έχουμε ηθικό χρέος, έχουμε καθήκον απέναντι στον Απόδημο Ελληνισμό, απέναντι σε όλους τους Έλληνες και κυρίως απέναντι στην Πατρίδα μας.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα ολοκληρώσουμε τις, επί της αρχής, τοποθετήσεις των Εισηγητών και Ειδικών Αγορητών με την Ειδική Αγορήτρια του ΜέΡΑ25, την κυρία Φωτεινή Μπακαδήμα.

 **ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Κύριοι Υπουργοί, κυρίες και κύριοι συνάδελφοι, νομοσχέδιο του Υπουργείου Εσωτερικών που αφορά ξανά στο θέμα του δικαιώματος ψήφου των Ελλήνων, που ζουν εκτός της χώρας μας. Θα ήθελα, πριν ξεκινήσω και πριν επαναλάβω ένα μεγάλο μέρος των όσων είχα πει, όταν ήμουν Αγορήτρια στο ίδιο νομοσχέδιο το 2019, να σας πω ότι, ναι, θα είμαστε ξεκάθαροι. Το ΜέΡΑ25 είναι ξεκάθαρο, όπως ζήτησε και ο Υπουργός, να είμαστε ξεκάθαροι. Πρέπει, πραγματικά, ώστε οι συμπολίτες μας να ξέρουν και να έχουν ξεκάθαρη άποψη, για το τι πιστεύει ο καθένας από εμάς, το κάθε Κόμμα που εκπροσωπούμε και εκφράζουμε.

Θα ήθελα, λοιπόν, να επαναλάβω κάτι, που όπως είπα, είχα πει όταν ήμουν Αγορήτρια το Δεκέμβρη του 2019. Ως ΜέΡΑ25, εξαρχής, αναγνωρίσαμε και αναγνωρίζουμε την ανάγκη των αποδήμων και την επιθυμία τους να έχουν ενεργό ρόλο στα πολιτικά δρώμενα της χώρας. Για αυτό και καταθέσαμε δική μας ολοκληρωμένη πρόταση νόμου, που έλυνε το θέμα, όπως εμείς το αντιμετωπίζουμε, το θέμα του εκλέγειν και του εκλέγεσθαι για τους συμπολίτες μας, που ζουν εκτός της ελληνικής επικράτειας. Τα βασικά σημεία της πρότασής μας αυτής ήταν ο διαχωρισμός των Ελλήνων, που ζουν εκτός της χώρας.

Τι εννοώ «διαχωρισμός», για να μην υπάρχουν παρατυπίες και ασάφειες και για να είναι όσο το δυνατόν πιο ξεκάθαρο: Διαχωρισμός σε δύο κατηγορίες. Από τη μια μπαίνουν οι Έλληνες, που ζουν εκτός της χώρας μας κι έχουν αναγκαστεί, να φύγουν την περίοδο της κρίσης, ας πούμε σχηματικά τα τελευταία 10 χρόνια και στην άλλη είναι οι συμπολίτες μας που ζουν 20 χρόνια, 30, 40 εκτός της Ελλάδας και είναι δεύτερης ή τρίτης γενιάς.

Για τις 2 αυτές κατηγορίες ποια ήταν η σαφής πρότασή μας και όπως την είχα καταθέσει και στην τότε Διακομματική Επιτροπή, που είχε γίνει υπό τον προηγούμενο Υπουργό Εσωτερικών: Οι πρόσφατοι μετανάστες μιας και τα παιδιά της κρίσης, τα παιδιά του brain drain έχουν ακόμα έντονους δεσμούς με την πατρίδα, να ψηφίζουν από τον τόπο κατοικίας τους, για την εντός της Ελλάδας περιφέρεια, στην οποία ανήκαν πριν φύγουν. Από την άλλη, οι συμπολίτες μας που ζουν περισσότερα χρόνια, αλλά παρόλα αυτά θέλουν, να εκπροσωπούνται και να ακούγεται η φωνή τους στο Κοινοβούλιο της χώρας μας, να μπορούν, να ψηφίζουν υποψηφίους των εκλογικών περιφερειών εξωτερικού, που προτείνουμε, να δημιουργηθούν - Αυστραλίας, Νέας Ζηλανδίας, Βορείου Αμερικής κ.λπ..

Με τον τρόπο αυτό θα είχαν τη δυνατότητα, να στείλουν στο Ελληνικό Κοινοβούλιο ανθρώπους, που γνωρίζουν τα τεκταινόμενα και τα δρώμενα της περιοχής, όπου ζουν και, πραγματικά, θα πετυχαίναμε έναν διττά θετικό στόχο. Από τη μια θα είχαμε στο Ελληνικό Κοινοβούλιο την πιο καθαρή φωνή των αποδήμων μέσω εκλεγμένων εκπροσώπων της ομογένειας κι από την άλλη θα προχωράμε σε μια μεγαλύτερη ενίσχυση των δεσμών μεταξύ αποδήμων κι Ελλάδος. Αν, όπως είπα, είχε υιοθετηθεί η πρότασή μας, θα είχαμε, πραγματικά, να κερδίσουμε.

Ένα σημείο που θέλω να τονίσω, ώστε να καταστεί σαφές, είναι πως αναφορικά με την εκπροσώπηση των Ελλήνων του εξωτερικού, η πρότασή μας ενστερνίζεται πλήρως την Αρχή της Αναλογικότητας. Δηλαδή, ο αριθμός των απόδημων βουλευτών να αποτελεί συνάρτηση των εγγεγραμμένων εκλογέων κάθε περιφέρειας. Δεν μπορούμε π.χ. να δώσουμε μία έδρα σε μια περιφέρεια, όπου υπάρχουν ελάχιστοι Έλληνες και μία έδρα σε μια περιφέρεια, όπου υπάρχουν πολλοί περισσότεροι.

Επίσης, με το προηγούμενο νομοσχέδιο η Ν.Δ. προέβλεψε κάτι, που δεν αλλάζει ούτε τώρα: Πώς οι εκτός επικράτεια συμπολίτες μας θα μπορούν να ψηφίσουν μόνο μια λίστα επικρατείας, δηλαδή, μόνο Κόμμα χωρίς να μπορούν να επιλέξουν συγκεκριμένους αντιπροσώπους. Αυτή η πρόβλεψη δημιουργεί μια άνιση κατηγορία ψηφοφόρων με μειωμένα εκλογικά δικαιώματα. Δε διευκολύνεται η δυνατότητα άσκησης του εκλέγειν. Ουσιαστικά, στερούμε από τους συμπολίτες μας εκτός της χώρας ένα δικαίωμα, που το διατηρούν, εάν επιλέξουν να πάρουν το αεροπλάνο και να έρθουν, να ψηφίσουν στη χώρα μας όταν θα γίνουν εκλογές.

Άρα, ακόμα και αν λέμε ότι τους διευκολύνουμε, ακόμη και αν τώρα προχωρήσουμε σε άρση των περιορισμών, ουσιαστικά ανταλλάσσουμε τη δυνατότητα ψηφοφορίας από τον τόπο διαμονής, με αντάλλαγμα την σταυροδοσία. Επιλέγοντας το ψηφοδέλτιο Επικρατείας, οι Έλληνες του εξωτερικού θα είναι οι μόνοι που δεν θα έχουν το δικαίωμα επιλογής βουλευτών, που σήμερα το διατηρούν αν επιστρέψουν στη χώρα μας και ψηφίσουν την ημέρα των εκλογών. Θα ψηφίζουν μόνο Κόμμα, γεγονός που εισάγει μια αδιανόητη, για ευνομούμενη Πολιτεία, διάκριση και ανισότητα μεταξύ των, εντός και εκτός Ελλάδος, εκλογέων. Μάλιστα, το έχουν πει και άλλοι συνάδελφοί, οι απόδημοι στις ευρωεκλογές διατηρούν το δικαίωμα σταυροδοσίας εφόσον βρίσκονται σε χώρα της Ευρώπης, ενώ και σε περίπτωση δημοψηφίσματος, έχουν τα ίδια δικαιώματα με τους, εντός της Επικράτειας, ψηφοφόρους.

Παράλληλα, με το προηγούμενο νομοσχέδιο είχαν τεθεί οι περιορισμοί, με τους οποίους είχαμε εξαρχής διαφωνήσει- δεν θα τους επαναλάβω για οικονομία χρόνου και μιας και θα έχουμε και τη δυνατότητα να επεκταθούμε στις επόμενες συνεδριάσεις. Περιορισμούς που στη άρση τους προχωράτε τώρα με το νομοσχέδιο που καταθέτετε. Αυτό είναι θετικό, οφείλω να το καταγράψω, όμως δεν είναι επ`ουδενί αρκετό για να μας κάνει να αλλάξουμε στάση. Το ΜέΡΑ25 καταψήφισε τον νόμο Θεοδωρικάκου, τον νόμο του 2019, γιατί αφενός είχαν τεθεί περιορισμοί για την άσκηση του εκλογικού δικαιώματος, γιατί δημιουργούνταν διπλοί εκλογικοί κατάλογοι και επειδή η πρόβλεψη για συμπερίληψη υποψήφιων στο ψηφοδέλτιο Επικρατείας, το οποίο και θα επέλεγαν οι Έλληνες του εξωτερικού και θα συνεχίζουν να επιλέγουν, χωρίς δικαίωμα σταυροδοσίας, δηλαδή επιλογής βουλευτών, εισήγαγε μια απαράδεκτη διάκριση και έθετε θέματα ισότητας και ισονομίας.

Ως εκ τούτου, το γεγονός ότι το σημερινό νομοσχέδιο απαλείφει ένα κομμάτι της διαφωνίας μας, δεν είναι αρκετό.

Εκτός βέβαια από τη νομοθετική πρωτοβουλία του Υπουργού που συζητάμε σήμερα, ο ΣΥ.ΡΙΖ.Α. έσπευσε, για να μη μείνει εκτός του επικοινωνιακού παιχνιδιού, να προαναγγείλει κατάθεση τροπολογίας, η οποία θα προβλέπει τέσσερις έδρες βουλευτών Επικρατείας για τις γεωγραφικές ενότητες Ευρώπης, Βόρειας, Κεντρικής και Νότιας Αμερικής, χωρών Ωκεανίας και Άπω Ανατολής και υπολοίπων, με ψηφοφορία που θα γίνεται αυτοτελώς με ενιαίο ψηφοδέλτιο, χωρίς άλλους περιορισμούς ως προς την άσκηση του δικαιώματος· αυτό τουλάχιστον αναφέρουν όσα δημοσιεύματα επί του θέματος διαβάσαμε.

Όπως ανέφερα και παραπάνω, είναι μια πρόταση που φυσικά ούτε και αυτή μας βρίσκει σύμφωνους, παρόλα αυτά δεν μπορώ να μην αναρωτηθώ- για ιστορικό λόγο, είναι ρητορική η ερώτησή μου- ότι παρόλα αυτά οι συνάδελφοί του ΣΥΡΙΖΑ τον νόμο του κ.Θεοδωρικάκου τον ψηφίσατε, τώρα που καταργούνται οι περιορισμοί με την τροποποίηση του κ. Βορίδη, θα καταψηφίσετε. Φυσικά είναι πραγματικά δικαίωμά σας και δικό σας το πολιτικό κόστος που θα επωμιστείτε, αλλά δεν μπορεί να μη μας προκαλέσει απορία η στάση σας.

Βέβαια θα μου πείτε, για να είμαστε και ειλικρινείς, θα πρέπει να ομολογήσουμε ότι οι πολίτες της χώρας έχουν πλέον συνηθίσει να κάνετε τα «όχι» «ναι», τώρα βλέπουμε να προχωράτε και στο ανάποδο, να κάνετε το «ναι» «όχι». Νομίζω, μια τέτοια στροφή πραγματικά δεν θα εκπλήξει κανέναν, εμάς σίγουρα όχι.

Κυρίες και κύριοι συνάδελφοι, το ΜέΡΑ25 δεν θα μπει στον επικοινωνιακό χορό Κυβέρνησης και ΣΥ.ΡΙΖ.Α.. Το ΜέΡΑ25 παραμένει σταθερό και αταλάντευτο στη στάση του, πως θα πρέπει το εκλογικό δικαίωμα να ασκείται χωρίς περιορισμούς, πως μόνο η δημιουργία εκλογικών Περιφερειών στις χώρες που κατοικούν οι απόδημοι, τους αποδίδει το δικαίωμα στην συμμετοχή και πως μόνο η πλήρης ισοδυναμία εδρών και εγγεγραμμένων, εντός όσο και εκτός της Ελλάδος, εξασφαλίζει την ισονομία. Ο Απόδημος Ελληνισμός έχει κουραστεί με την ελληνική Πολιτεία μονίμως να τους εξυμνεί, να τους ζητά βοήθεια, αλλά ποτέ να μην τους εντάσσει ουσιαστικά στη λήψη και στον τρόπο λήψης αποφάσεων και που μόνο θεωρητικά του δόθηκε το δικαίωμα ψήφου, αλλά στην πραγματικότητα τους στερεί την πραγματική και αληθινή εκπροσώπηση. Τόσο ο προηγούμενος, όσο και ο υπό συζήτηση νόμος για την ψήφο των αποδήμων, καταστρατηγεί βασικά δημοκρατικά δικαιώματα, δημιουργηθεί διπλούς εκλογικούς καταλόγους και δεν αποδίδει ίσα δικαιώματα του «εκλέγειν και του εκλέγεσθαι» σε κάθε Έλληνα πολίτη, ανεξάρτητα από το που ζει.

Δυστυχώς, και κλείνω με αυτό, η ελληνική πολιτεία πληγώνει και διώχνει τα παιδιά της. Το έχει κάνει όχι μόνο τα τελευταία 10 χρόνια, το κάνει διαχρονικά. Τα θυμάται όταν τα έχει ανάγκη ή όταν δούμε μια επιτυχία στο εξωτερικό ενός επιστήμονα μας που έχει φύγει εν μέσω κρίσης και όλοι νιώθουμε περηφάνια. Αλλά θα πρέπει να νοιώθουμε ντροπή φυσικά που τον ή την αναγκάσαμε να φύγει από τη χώρα.

Εμείς, ως ΜέΡΑ25, θα σταθούμε εμπόδιο σε αυτό που βλέπουμε να γίνεται στη νέα εξόφθαλμη διακομματική προσπάθεια εκλογικής εκμετάλλευσης των αποδήμων που δημιουργεί πολίτες δύο ταχυτήτων και υπονομεύει την εκλογική διαδικασία.

Αρνούμαστε να λάβουμε μέρος στην επιχειρούμενη εργαλειοποίηση των αποδήμων.

Και θα κλείσω, σχολιάζοντας μια χθεσινή σας αναφορά κ. Υπουργέ. Αναφέρατε στην Ολομέλεια πως το ζήτημα είναι αν θέλουμε ή όχι περιορισμούς. Επιτρέψτε μου, με όλο το σεβασμό, να σας απαντήσω που δεν είναι τόσο απλό το θέμα.

Οι περιορισμοί και οι άρση τους είναι μια πτυχή μόνο, η άλλη είναι ισονομία, η ισότητα της ψήφου και η δίκαιη εκπροσώπηση και αυτά για μας είναι αδιαπραγμάτευτα. Γι' αυτό, όπως κάναμε στο νομοσχέδιο το 2019 το ίδιο θα κάνουμε και σήμερα, θα καταψηφίσουμε κάτι που θα κάνουμε και θα συνεχίσουμε να το κάνουμε ακόμη και αν φέρετε κι άλλο νομοσχέδιο με το ίδιο θέμα, έως ότου συνειδητοποιήσετε ότι χωρίς εκλογικές περιφέρειες εξωτερικού, χωρίς νέους, μοναδικούς εκλογικούς καταλόγους μετατρέπεται τους απόδημους σε ψηφοφόρους 2ης κατηγορίας, ενώ παράλληλα υπονομεύετε συνολικά την αξιοπιστία της εκλογικής διαδικασίας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Να ανακοινώσουμε τους φορείς.

Είναι η Παιδική Ομοσπονδία Αυστραλίας και Νέας Ζηλανδίας, η Ένωση 16 Συλλόγων, η Ελληνική Ορθόδοξη Κοινότητα Μελβούρνης και Βικτώριας, η Συνομοσπονδία Συλλόγων Γονέων και Κηδεμόνων Γερμανίας και Βυρτεμβέργης, ο Γερμανοελληνικός Επιχειρηματικός Σύνδεσμος «Κέντρο», το Ελληνοαμερικανικό Εθνικό Συμβούλιο, η Ομοσπονδία Ελληνικών Σωματείων Νέας Υόρκης το Αμερικανοελληνικό Ινστιτούτο, ο Ελληνικός Ιατρικός Σύλλογος Νέας Υόρκης, η ΑΧΕΠΑ, η Ομοσπονδία Ελληνικών Ιατρικών Συλλόγων βορείου Αμερικής, η Ομοσπονδία Ελληνικών Κοινοτήτων, η Ελληνική Κοινότητα Βρυξελλών, η Ομοσπονδία Ελλαδιτών Κύπρου, η Ελληνική Κοινότητα Παρισίων και περιχώρων, η Ομοσπονδία Ελληνικών Κοινοτήτων Γερμανίας, η ΠΑΔΕΕ Αυστραλίας, το Δίκτυο Ελλήνων Αιρετών Τοπικής Αυτοδιοίκησης Ευρώπης, η Ομοσπονδία Ελληνικών Συλλόγων και Κοινοτήτων Σουηδίας και το Συμβούλιο Απόδημου Ελληνισμού Ωκεανίας.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Συγγνώμη, κύριε Πρόεδρε, δεν άκουσα την Διεθνή Συνομοσπονδία Ποντίων.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρία Λιακούλη, μας δώσατε 7 φορείς και καλούμε 4 από αυτούς.

 **ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Τους απομείωσα, κύριε Πρόεδρε. Από 13, έδωσα 7. Αλλά, από τους 7 άκουσα μόνο 2.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ακούσατε 3. Την Ομοσπονδία Ελληνικών Συλλόγων και Κοινοτήτων Σουηδίας, το Συμβούλιο Απόδημου Ελληνισμού Ωκεανίας, την Ομοσπονδία Ελλαδιτών Κύπρου και την Ομοσπονδία Ελληνικών Κοινοτήτων Γερμανίας.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Παρακαλώ πάρα πολύ, κύριε Πρόεδρε, το αίτημά μας είναι να συμπεριληφθεί και η Διεθνής Συνομοσπονδία Ποντίων.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ωραία, ποιον θέλετε να αφαιρέσουμε;

 **ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Όχι, δεν θέλω να αφαιρέσετε.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Δεν γίνεται αυτό, κυρία Λιακούλη.

 **ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Δεν θα αναφέρετε τουλάχιστον τι προτείνει η κάθε παράταξη;

Τουλάχιστον, κύριε Πρόεδρε, για την δημοσιότητα της συζήτησής μας, να αναφερθεί ότι εμείς θέλουμε να καλέσουμε και τη Διεθνή Συνομοσπονδία Ποντίων και την Ομοσπονδία Ελληνικών Κοινοτήτων Γερμανίας και την Ομοσπονδία Ελληνικών Κοινοτήτων Γερμανίας II και το Παγκόσμιο Δίκτυο Κρητών.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Σας ευχαριστούμε, κυρία Λιακούλη, αλλά γι' αυτό ζητήσαμε από την αρχή να κοινοποιηθούν - αν θέλατε - γιατί τώρα νιώθουν λίγο άσχημα και οι υπόλοιποι εκπρόσωποι των κομμάτων.

 **ΕΥΑΓΓΕΛΙΑ ΛΙΑΚΟΥΛΗ( Ειδική Αγορήτρια του Κινήματος Αλλαγής):** Όταν λέτε να κοινοποιηθούν, τι εννοείτε;

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Από την αρχή, ζητήσαμε να αναγνωστούν. Αν έχετε έτοιμες προτάσεις.

 **ΕΥΑΓΓΕΛΙΑ ΛΙΑΚΟΥΛΗ( Ειδική Αγορήτρια του Κινήματος Αλλαγής):** Αν αλλάξατε τη διαδικασία, ναι. Μέχρι τώρα, έτσι δεν είχατε πάντα.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Σας είπαμε από την αρχή, οι εκπρόσωποι των κομμάτων, αν έχουν, να ανακοινώσουν οι εισηγητές και οι ειδικοί αγορητές. Αν καθυστερήσαμε με την ανακοίνωση, την καθυστερήσαμε για εσάς, κυρία Λιακούλη, δεν είναι σύνηθες, πριν ανεβεί ο Υπουργός, να ανακοινώνεται.

 Παρακαλώ, να ολοκληρώσουμε συναινετικά. Ακούστηκε αυτό που θέλατε.

Τον λόγο τώρα έχει ο κύριος Υπουργός.

 **ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Ευχαριστώ, κύριε πρόεδρε. Είναι προφανές ότι βρισκόμαστε σε μια σχετική χρονική πίεση, αλλά θα προσπαθήσω να είμαι εξαιρετικά συνοπτικός.

 Κοιτάξτε, οι του ΣΥΡΙΖΑ. Δεν μπορείτε να αποφύγετε την αναμέτρηση με συγκεκριμένα πράγματα. Και δεν μπορείτε να λέτε, ότι δεν έχει νόημα μια συζήτηση, την στιγμή που έχετε ανοίξει εσείς ένα θέμα - δεν λέω ότι αυτό δεν έχει σημασία γενικότερη για εμάς, καθολικότερη για μας - αλλά ένα στέλεχος σας, όχι ένα οποιοδήποτε στέλεχος σας, η αρμόδια για τους απόδημους, δεν είναι ότι κάποιος, κάπου είπε κάτι, κάνει μια πολύ σαφή κατηγορηματική δήλωση. Δεν είναι κάτι το οποίο λέγεται χαλαρά. Έχει φόρτιση.

 Την ρωτάει ο δημοσιογράφος, την κυρία Τζάκρη, «οι περιορισμοί που έχουν τεθεί στην ψήφο των κατοίκων του εξωτερικού» - ποιοι περιορισμοί; οι συγκεκριμένοι, όχι άλλοι, για αυτούς μιλάμε - «θεωρούνται αδικία» - αυτό λέει ο δημοσιογράφος - «από μεγάλη μερίδα των ομογενών. Υπάρχει περίπτωση να συναινέσετε στο ενδεχόμενο άρσης τους;»

 Ακούστε την ερώτηση. Την ρωτάει αν θα συναινέσει στο ενδεχόμενο άρσης. Δεν την ρωτάει τι θα κάνει, αν το σκέφτεται αλλιώς. Της λέει: «Αν σας πουν να αρθούν, θα συναινέσετε;»

 Και απαντάει. «Τι εννοείτε; Εμείς είμαστε αυτοί που ζητήσαμε να ψηφίζουν όλοι οι Έλληνες της διασποράς. Όχι μόνο θα δώσουμε τη μάχη για την άρση των περιορισμών - των συγκεκριμένων - αλλά θα τους καταργήσουμε αμέσως μόλις επιστρέψουμε στη διακυβέρνηση της χώρας».

 Είναι άδικη, υποτιμητική, δεν έχω λόγια να τους χαρακτηρίσω. Δεν χρειάζεται να περιμένετε πότε θα πάρετε την κυβέρνηση. Τους κατά έχουμε τώρα. Και τελειώσαμε.

 **ΠΑΥΛΟΣ ΠΟΛΑΚΗΣ:** *(ομιλών εκτός μικροφώνου)* Γιατί δεν το λες ολόκληρο; Για τέσσερις με έξι βουλευτές.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Πολάκη, μην διακόπτετε. Πρώτα απ' όλα, δεν έχετε θέση μέσα στην αίθουσα. Δεν έχετε θέση μέσα στην αίθουσα. Δύο βουλευτές του ΣΥΡΙΖΑ θα βρίσκονται στην αίθουσα. Παρακαλώ, οι δυο να αποχωρήσετε.

 **ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Το λέω εντελώς ολόκληρο. Η Πολάκιος…

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Πολάκη, δεν έχετε θέση μέσα στην αίθουσα. Είστε τρεις συνάδελφοί του ΣΥΡΙΖΑ. Να αποχωρήσει ένας από τους συναδέλφους, γιατί παραβιάζετε τους όρους του υγειονομικού πρωτοκόλλου. Είστε γιατρός, τα ξέρετε καλύτερα από εμένα.

 Ωραία. Αφού τα ξέρετε, λοιπόν, δεν κατεβάζουμε την μάσκα όταν μιλάμε, αφού τα ξέρετε, κύριε Πολάκη.

 Κύριε Κατρούγκαλε, επειδή έχετε τον ρόλο του Εισηγητή, παρακαλώ να εφαρμόσει η αξιωματική αντιπολίτευση τους κανόνες που έχει αποφασίσει η διάσκεψη των προέδρων. Να αποχωρήσει είτε ο κύριος Πολάκης είτε η κυρία Τζάκρη. Για να συνεχίσουμε τη συζήτησή μας.

 **ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Είμαστε παραπάνω;

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Βεβαίως. Το ξέρετε. Το έχω πει.

 **ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Ωραία. Αποχωρώ εγώ.

 **ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θα αποχωρήσει ο Εισηγητής; Μεγάλη η χάρη σας, κύριε Πολάκη. Παρακαλώ, συνεχίστε κύριε Υπουργέ.

 **ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Λοιπόν, εγώ, συνήθως, απολαμβάνω τις διακοπές του κυρίου Πολάκη, απλώς, υπάρχει ένα πρόβλημα τώρα, ότι έχουμε χρονικό περιορισμό. Άρα, πρέπει να συγκρατηθείτε.

Λέω το εξής: Αυτά που λέει η κυρία Τζάκρη, επακριβώς, επειδή εγώ δεν θέλω να λέτε ότι διαστρεβλώνετε τίποτα, αλλού, σε άλλη ερώτηση, λέει η κυρία Τζάκρη, ξεκινήσαμε τη δημόσια διαβούλευση, συντάξαμε το νόμο που προέβλεπε την καθολική συμμετοχή του Απόδημου Ελληνισμού και μάλιστα, την εκλογή 15 βουλευτών Επικρατείας από τους Έλληνες της διασποράς αντί 3 βουλευτών Επικρατείας, που θα εκλεγούν με τον ισχύοντα νόμο. Βεβαίως, δεν ήταν 15, σε αυτό που είχατε καταθέσει ήταν 5 και σε αυτό που καταθέσατε τώρα, είναι 4. Όχι, αυτό για να τα λέμε όλα, τι ακριβώς έχετε πει, κ. Πολάκη. Όμως, και σε αυτό, η ερώτησή μου είναι μια. Είπατε ποτέ στους ανθρώπους, ότι η ψήφος τους δεν θα προσμετράτε στη διαμόρφωση του εκλογικού αποτελέσματος της χώρας; Τους το είπατε και το διαστρέβλωσα εγώ και το απέκρυψα; Ποτέ, λοιπόν, σε αυτή τη συνέντευξη, δεν έχετε πει κάτι σχετικό. Επαναλαμβάνω, δεν είναι ήσσονος σημασίας, ούτε είναι ασήμαντη, κυρία Τζάκρη, για να θεωρούμε, ότι αυτά που λέμε, που λέγονται, δεν πρέπει να τα παίρνουμε σοβαρά.

Εδώ, πείτε ότι αυτό είναι η αφορμή. Υπάρχει ένα μεγάλο ζήτημα το οποίο πρέπει να τοποθετηθείτε. Και εγώ, ομολογώ, ότι δεν καταλαβαίνω, θα δοθεί η δυνατότητα, ελπίζω να το αναπτύξουμε εκτενέστερα, δεν καταλαβαίνω τη θέση σας. Έρχεται το Κ.Κ.Ε. και λέει το εξής: Εμένα δεν με ενδιαφέρει και δεν μου αρκεί, ότι αυτοί έχουν πράγματι την ιδιότητα του Έλληνα πολίτη, δεν με ενδιαφέρει, δεν είναι αρκετό. Έρχεται το Κ.Κ.Ε. και λέει και κάτι άλλο, ότι δεν είναι αρκετό ούτε ότι έχουν δικαίωμα ψήφου, δεν είναι αρκετό, ότι είναι εγγεγραμμένοι στους εκλογικούς καταλόγους, δεν το θεωρώ αρκετό. Εσείς τι λέτε; Είναι αρκετό, αυτό λέτε.

Έχουμε, λοιπόν, δύο ζητήματα εδώ. Πρώτον, ποιος αποτελεί αντικείμενο της ρύθμισης της διευκόλυνσης του εκλογικού αποτελέσματος; Ερώτημα νούμερο ένα. Με δύο λόγια, σε ποιόν το διευκολύνουμε; Έρχεται το Κ.Κ.Ε. και λέει, εγώ θέλω να το διευκολύνω με τους περιορισμούς. Δύο χρόνια φορολογική δήλωση, αυτό είπαν οι άνθρωποι. Έρχεστε εσείς και λέτε, χωρίς κανένα περιορισμό. Ερχόμαστε εμείς και λέμε, χωρίς κανένα περιορισμό. Έρχεται η Ελληνική Λύση και λέει, χωρίς κανένα περιορισμό. Έρχεται το ΜέΡΑ25 και λέει, χωρίς κανένα περιορισμό. Έρχεται το Κίνημα Αλλαγής και λέει, χωρίς κανένα περιορισμό. Γιατί δεν συμφωνούμε σε αυτό, σε αυτό το θέμα; Διότι αυτό είναι το θέμα, ποιους διευκολύνουμε. Το Κ.Κ.Ε. λέει κάτι άλλο, όλοι οι υπόλοιποι λέμε χωρίς κανένα περιορισμό.

Τώρα είμαστε στο ποιους διευκολύνουμε. Άρθρο 2. Τώρα, τι έρχεστε και λέτε; Ναι, να τα λέτε, να τα ακούν οι άνθρωποι, μην κοροϊδεύετε, να είστε καθαροί. Τώρα, έρχεστε μετά και να συζητήσουμε κάτι άλλο.

Προσέξτε, εδώ, λοιπόν, έρχεται ένα δεύτερο ζήτημα. Αφού συμφωνήσουμε στο ποιους διευκολύνουμε, πάμε να συζητήσουμε το πώς εκπροσωπούνται, τέσσερις, δεκαπέντε, τρεις, αριθμός, πάμε να συζητήσουμε το πώς ψηφίζουν και που, μία εκλογική περιφέρεια, τέσσερις εκλογικές περιφέρειες, στο Επικρατείας; Αυτά είναι άλλη συζήτηση, που μπορεί να συμφωνούμε ή να διαφωνούμε. Στο άλλο, λοιπόν, να διαφωνήσουμε. Μπορούμε να άρουμε, τώρα σε αυτό που συμφωνούμε, κυρία Τζάκρη, όλους τους περιορισμούς και να δούμε πού συμφωνούμε και να διαφωνούμε στα υπόλοιπα; Γιατί στα υπόλοιπα, κυρία Τζάκρη, έχουμε συμφωνήσει, ψηφίζοντας τον νόμο.

 Άρα, λοιπόν, μπορούμε να αλλάξουμε τη διάταξη στην οποία συμφωνούμε, το δύο; Αυτό είναι το ερώτημα που έχετε να απαντήσετε, όχι στο πώς και τι θα γίνει μετά. Στο ποιο είναι το σώμα που αποφασίζουμε να διευκολύνουμε και μας λέτε ότι όλοι συμφωνούμε.

Αλλά προσέξτε, εσείς δεν λέτε αυτό. Γι' αυτό λέω, θέλω να είπε όλη την αλήθεια. Διότι εμείς λέμε, ότι ναι πρέπει να συμμετέχουν ισότιμα οι συμπολίτες μας αυτοί που έχουν το δικαίωμα ψήφου στη διαμόρφωση του εκλογικού αποτελέσματος. Εσείς τι λέτε; Όχι να μη συμμετέχουν, να ψηφίζουν δήθεν αλλά να μη συμμετέχουν. Πού θα ψηφίζουν; Δεν θα λαμβάνεται υπόψη στην διαμόρφωση του συνολικού εκλογικού αποτελέσματος η ψήφος τους. Άρα τι φτιάχνουμε; μία ψήφο με δύο ταχύτητες. Μια που μετράει στο εκλογικό αποτέλεσμα και μια που δεν μετράει. Γι' αυτό και το Κ.Κ.Ε. που το έχει πιάσει, βγαίνει και σας λέει όχι, η διευκόλυνση με περιορισμούς αλλά η ψήφος έχει ισοτιμία.

Φυσικά. Διότι η θέση σας σε αυτό πάσχει. Τι τους λέτε λοιπόν, είστε πολίτες δεύτερης κατηγορίας. Θα εκλέγετε τέσσερις δικούς σας, δηλαδή να το πούμε αυτός σε ποσοστό 1,2% του Κοινοβουλίου, αυτό θα εκλέγετε, το 1,2% του Κοινοβουλίου, αλλά η ψήφος σας δεν θα λαμβάνεται υπόψη, ούτε θα διαμορφώνει τα πολιτικά πράγματα. Αλλά δήθεν ναι, σας αναγνωρίζουμε το δικαίωμα.

Άρα, λοιπόν, εδώ τα πράγματα πρέπει να αποσαφηνιστούν και όλοι να έχουμε καθαρές κουβέντες. Κύριε Κατρούγκαλε, το επιχείρημά σας ως προς την αποτελεσματικότητα του νόμου, γιατί λέτε για αποτυχία της κυβέρνησης ή επιτυχία, ανάλογα με το πόσοι θα ψηφίσουν. Θα σας δώσω μερικά στοιχεία και κλείνω με αυτό. Ενεγράφησαν περίπου 14.000 στους καταλόγους του εξωτερικού για τις ευρωπαϊκές εκλογές. Ψήφισαν 11.500 περίπου. Αυτοί είναι οι αριθμοί. Θα σας πω την επόμενη φορά, γιατί δεν το έχω πρόχειρο, πόσοι ήδη έχουν μπει στην πλατφόρμα. Δεν θεωρώ ότι είναι έγκυρος ο αριθμός, δεν θεωρώ ότι θα είναι αυτός, δεν έχει γίνει εκστρατεία ενημέρωσης των αποδήμων, δεν είμαστε ώριμοι για να πούμε τον αριθμό.

Να πάρω, όμως, το επιχείρημά σας κ. Κατρούγκαλε. Δεν θα εγγραφούν πολλοί. Αυτό είναι πρόβλημα πιάνου; Όχι του νόμου; Δεν είναι πρόβλημα του νόμου; Δεν είναι πρόβλημα που πρέπει να αλλάξουμε, για να εγγραφούν; Είναι πρόβλημα της Κυβέρνησης; Οι περιορισμοί έχουν μπει από την Κυβέρνηση; Άρα, λοιπόν, σας το επιστρέφω, τελικώς θέλετε να ψηφίσουν οι άνθρωποι ή δεν θέλετε να ψηφίσουν; Από αυτό το αμείλικτο ερώτημα ο ΣΥΡΙΖΑ δεν πρόκειται να ξεφύγει.

**ΓΕΩΡΓΙΟΣ ΚΑΤΡΟΥΓΚΑΛΟΣ (Εισηγητής της Μειοψηφίας):** Κύριε Υπουργέ, σας ρώτησα εάν επιμένετε στη δήλωσή σας ότι το Σύνταγμα δεν επιτρέπει τις εκλογικές περιφέρειες.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Κατρούγκαλε, δεν έχουμε άλλο περιθώριο. Έχουμε υπερβεί τους χρόνους. Έχουμε προσκεκλημένους από την Ε.Ε. και θα πρέπει να προχωρήσουμε στην επόμενη συνεδρίαση. Θα έχουμε τη δυνατότητα, στην επί των άρθρων συζήτηση, να επανέλθουμε.

Κυρία Τζάκρη, σας έχω πει ότι θα είστε η πρώτη που θα μιλήσετε.

Κυρίες και κύριοι συνάδελφοι, ολοκληρώθηκε η συζήτηση της επεξεργασίας και εξέτασης του σχεδίου νόμου του Υπουργείου Εσωτερικών «Άρση περιορισμών για την εγγραφή στους ειδικούς εκλογικούς καταλόγους εκλογέων εξωτερικού».

Θα ενημερωθείτε εγκαίρως για τη δεύτερη συνεδρίαση, την ακρόαση των φορέων.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Δούνια Παναγιώτα (Νόνη), Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κυρανάκης Κωνσταντίνος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Τζάκρη Θεοδώρα, Ζαχαριάδης Κωνσταντίνος, Καλαματιανός Διονύσιος – Χαράλαμπος, Αμανατίδης Ιωάννης, Καφαντάρη Χαρούλα (Χαρά), Λάππας Σπυρίδωνας, Ξανθόπουλος Θεόφιλος, Παπαηλιού Γεώργιος, Πολάκης Παύλος, Κατρούγκαλος Γεώργιος, Ραγκούσης Ιωάννης, Σπίρτζης Χρήστος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Γκιόκας Ιωάννης, Κανέλλη Γαρυφαλλιά (Λιάνα), Δελής Ιωάννης, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

Τέλος και περί ώρα 15.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**